Pelan Pemulihan Negara, peralihan fasa PKP secara berperingkat

TEKS UCAPAN YAB TAN SRI DATO’ HAJI MUHYIDDIN BIN HAJI MOHD YASSIN
PERDANA MENTERI MALAYSIA

PELAN PEMULIHAN NEGARA:

PERALIHAN FASA PKP SECARA BERPERINGKAT

Bismillahirrahmanirrahim,

Assalamualaikum Warahmatullahi Wabarakatuh dan Salam Sejahtera,

Apa khabar semua? Saya berharap saudara-saudari dapat terus menjalani kehidupan seharian dengan aman dan sejahtera.

1. Pada 28 Mei yang lalu, Kerajaan telah memutuskan untuk melaksanakan Perintah Kawalan Pergerakan (PKP) secara menyeluruh di seluruh negara dari 1 Jun hingga 14 Jun 2021 dan telah dilanjutkan untuk tempoh dua minggu lagi sehingga 28 Jun 2021.

2. PKP secara menyeluruh untuk Fasa Pertama ini dilaksanakan setelah mengambil kira penularan kes COVID-19 dalam komuniti, kewujudan varian-varian baharu yang lebih ganas dengan kadar kebolehjangkitan tinggi yang mengancam keupayaan sistem kesihatan awam negara kita.

3. Selain itu, Program Imunisasi COVID-19 Kebangsaan (PICK) masih dalam peringkat awal pelaksanaannya di samping bekalan vaksin yang dijangka akan lebih stabil mulai bulan Jun ini.

4. Keputusan melaksanakan PKP secara menyeluruh ini telah berjaya mengelakkan berlakunya peningkatan kes-kes baharu secara lebih mendadak atau exponential surge of new cases. Kementerian Kesihatan Malaysia telah membuat unjuran sekiranya PKP tidak dilaksanakan, kes harian COVID-19 di negara kita mencecah lebih 13,000 kes pada hari ini dan seluruh sistem kesihatan kita akan runtuh.

5. Namun Alhamdullilah, dengan pelaksanaan PKP Fasa Pertama ini kita dapat menyaksikan graf jangkitan kes COVID-19 telah mula menunjukkan trend melandai dengan mencatatkan 4,949 kes semalam berbanding 9,020 kes pada 29 Mei 2021, iaitu kes harian tertinggi yang dicatatkan di negara kita. Sistem kesihatan negara kita juga masih mampu menampung kes-kes baharu di samping mencatatkan jumlah pesakit sembuh yang tinggi. Ini menunjukkan tindakan yang diambil oleh kerajaan telah membuahkan hasil. We have avoided a catastrophe.

Saudara dan saudari yang saya kasihi sekalian,

6. Keputusan melaksanakan PKP ini bukanlah sesuatu yang mudah. Dari segi ekonomi, negara kita kehilangan RM1 bilion ringgit sehari sepanjang PKP dilaksanakan pada masa ini. Saya telah umumkan pakej rangsangan ekonomi dan bantuan kewangan PEMERKASA Plus bernilai RM40 bilion dengan suntikan fiskal sebanyak RM5 bilion ringgit. Saya berharap bantuan daripada kerajaan ini dapat meringankan beban yang ditanggung oleh individu dan perniagaan yang terkesan.

7. Namun, kita tidak boleh berterusan begini. Demi kesihatan dan kelangsungan hidup kita semua, kita perlu segera keluar daripada krisis ini.

8. Pada hari ini, saya ingin mengumumkan Pelan Pemulihan Negara yang merupakan satu strategi peralihan keluar secara berfasa dari kemelut pandemik COVID-19.

9. Kerajaan telah merangka pelan ini dengan membuat pertimbangan sebaik mungkin bagi memastikan setiap keputusan yang diambil adalah untuk melindungi nyawa dan memastikan kelangsungan hidup saudara dan saudari sekalian.

10. Ia juga mengambil kira ancaman COVID-19 yang masih menular dalam komuniti dan bilangan kes aktif yang tinggi di hospital.

11. Pelan ini merupakan satu panduan yang dirangka secara berhati-hati berdasarkan data dan sains untuk membolehkan kita semua kembali kepada kehidupan harian biasa ataupun back to normalcy.

12. Di samping itu, peningkatan bekalan vaksin sebanyak 16 juta dos pada hujung bulan Julai ini serta peningkatan kadar pemberian vaksin harian membuatkan kita lebih yakin untuk menjayakan Pelan Pemulihan Negara.

13. Keadaan ini amat berbeza sekali dengan situasi lebih setahun yang lalu apabila kita melaksanakan PKP buat kali pertama di mana kita masih belum mempunyai vaksin. Satu-satunya jalan keluar pada masa itu ialah lockdown dan tindakan kesihatan awam untuk memutuskan rantaian jangkitan. It was a very painful situation because continuous lockdowns badly affected our livelihoods and yet we did not know exactly when and how we are able to get out of the woods.

14. Namun hari ini, dengan penerimaan bekalan vaksin yang lebih banyak dan pelaksanaan proses vaksinasi yang semakin rancak, kita telah dapat melihat sinar yang lebih terang di hujung terowong. Pada permulaan Program Imunisasi COVID-19 Kebangsaan, kadar vaksinasi adalah sekitar 5 ribu hingga 8 ribu dos sehari dan telah meningkat ke 50 ribu hingga 80 ribu sekitar bulan Mei. Malah semalam, kadar vaksinasi telah mencecah 197,963 dos dan saya yakin usaha ini akan terus dipertingkatkan hingga lebih 300,000 dos sehari dalam bulan-bulan mendatang.

15. Kita bukan sahaja sudah berjaya memberikan vaksinasi kepada hampir kesemua frontliners, malahan lebih 50 peratus daripada golongan yang berusia 60 tahun ke atas telah menerima dos pertama, dan kita akan terus mengutamakan golongan rentan COVID-19 yang lain seperti mereka yang mempunyai komorbiditi, dan seterusnya mereka yang berusia 18 tahun ke atas. Terkini, kerajaan sedang mengkaji pemberian vaksin kepada anak anak kita yang berusia 12 hingga 17 tahun.

16. Sememangnya, perkembangan positif kadar vaksinasi harian ini memberi keyakinan kepada Kerajaan bahawa Pelan Pemulihan Negara dapat kita jayakan bersama. Ini kerana, lebih ramai yang dilindungi dengan vaksinasi, semakin longgar kawalan pergerakan yang boleh kita laksanakan, lebih banyak sektor ekonomi dan sosial yang boleh dibuka, dan kita boleh mula beralih secara teratur dan selamat kepada norma kehidupan pra pandemik, insya-Allah.

17. Dengan kadar vaksinasi yang semakin meningkat dan tindakan kesihatan awam yang masih diteruskan, saya percaya jumlah kes harian COVID-19 akan terus mencatatkan penurunan. Pengalaman negara-negara lain yang telah meningkatkan kadar vaksinasi di negara masing-masing juga telah menunjukkan penurunan kes-kes harian baharu yang ketara. Ini pastinya akan memudahkan kita untuk melaksanakan pelan pemulihan negara yang komprehensif.

18. Strategi Pelan Pemulihan Negara ini merangkumi empat fasa dan akan melibatkan pelan peralihan fasa PKP secara berperingkat. Setiap fasa pelan pemulihan ini berpaksikan kepada data yang bersandarkan tiga indikator ambang utama ataupun threshold untuk beralih dari satu fasa ke fasa seterusnya.

Indikator Pertama ialah keadaan penularan COVID-19 dalam komuniti berdasarkan bilangan kes jangkitan harian;

Indikator Kedua ialah keupayaan sistem kesihatan awam berdasarkan kadar penggunaan katil di Wad ICU; dan

Indikator Ketiganya ialah tahap populasi yang dilindungi berdasarkan peratusan yang telah lengkap menerima dua dos suntikan vaksin.

19. Pendekatan secara berperingkat ini bermula dengan Fasa Pertama iaitu pelaksanaan PKP Menyeluruh yang sedang dilaksanakan sekarang dalam keadaan bilangan kes COVID-19 adalah tinggi, sistem kesihatan awam di tahap kritikal dan kadar pencapaian vaksinasi yang masih rendah.

20. Kerajaan akan menimbang peralihan daripada fasa pertama kepada fasa kedua PKP setelah:

● Purata kes harian COVID-19 menurun di bawah 4,000 kes;
● Sistem kesihatan awam tidak lagi berada di peringkat kritikal termasuk kadar penggunaan katil di ICU pulih ke paras sederhana; dan
● 10 peratus populasi telah menerima 2 dos suntikan vaksin.

21. Fasa Kedua merupakan kesinambungan daripada Fasa Pertama dengan aktiviti sosial dan kawalan pergerakan terus dikawal dengan ketat. Semasa Fasa Kedua:

● Aktiviti ekonomi akan dibuka secara berperingkat dengan membenarkan kapasiti pekerja sehingga 80% di premis;
● Pendekatan senarai positif diteruskan iaitu hanya sektor yang tersenarai dibenarkan beroperasi manakala yang tidak tersenarai masih ditutup. Senarai positif daripada Fasa 1 akan juga diperluaskan semasa Fasa 2 dengan menambahkan beberapa sektor; dan
● Aktiviti sosial dan rentas negeri masih tidak dibenarkan.

22. Penambahan sektor senarai positif semasa Fasa 2 termasuk aktiviti pembuatan seperti simen untuk memastikan kelangsungan pembinaan yang dibenarkan serta aktiviti peruncitan seperti barangan elektronik dan komputer bagi menyokong mereka yang bekerja dari rumah. Semasa Fasa 2, dengan pendekatan senarai positif, masih terdapat aktiviti pembuatan, pembinaan, peruncitan dan perkhidmatan yang tidak disenaraikan dan kekal tidak beroperasi seperti pembuatan tekstil dan kedai perabot.

23. Fasa Ketiga pula melibatkan peralihan daripada pendekatan senarai positif kepada senarai negatif, iaitu di mana semua aktiviti ekonomi dibenarkan beroperasi kecuali aktiviti yang berisiko tinggi untuk jangkitan COVID-19 yang masih ditutup.

24. Kita boleh beralih kepada Fasa Ketiga sekiranya kita berjaya mencapai nilai ambang atau threshold berikut, iaitu:

● Purata kes harian COVID-19 menurun ke paras bawah 2 ribu kes;
● Sistem kesihatan awam berada di tahap selesa dengan penurunan kadar penggunaan katil di ICU ke paras mencukupi; dan
● 40 peratus populasi negara ini telah menerima dua dos suntikan vaksin.

25. Nilai ambang ini dijangka dapat dicapai paling awal pada akhir bulan Ogos 2021.

26. Semasa Fasa Ketiga ini:

● Semua sektor ekonomi akan dibenarkan beroperasi kecuali aktiviti yang tersenarai dalam senarai negatif, iaitu aktiviti yang berisiko tinggi menyebabkan jangkitan COVID-19 atau melibatkan keramaian;
● Sektor ekonomi akan kekal dibenarkan beroperasi pada kapasiti 80% seperti Fasa Kedua; dan
● Aktiviti sosial termasuk pendidikan dan sukan tertentu boleh mula dibuka secara berperingkat.

27. Untuk Fasa 3, semua aktiviti pembuatan akan dibenarkan beroperasi tertakluk kepada SOP dan had kapasiti. Senarai negatif Fasa 3 yang tidak dibenarkan beroperasi merujuk kepada aktiviti berisiko tinggi kerana melibatkan keramaian seperti penganjuran konvensyen dan di mana penjarakan sosial tidak dapat diamalkan seperti pub, spa dan salon kecantikan. Kelonggaran kepada had kapasiti akan dipertimbangkan untuk membolehkan syarikat beroperasi sepenuhnya setelah pekerjanya telah divaksinasi.

28. Saya ingin memberikan komitmen bahawa Sidang Parlimen boleh diadakan dalam Fasa ini iaitu sekitar bulan September atau Oktober dengan mengikut SOP yang ketat. Ini adalah pendirian saya dari awal bahawa sistem Demokrasi Berparlimen boleh berfungsi semula pada masa yang sesuai, iaitu setelah kes-kes COVID-19 terkawal dan kita hampir mencapai imuniti berkelompok.

Saya akan terus mendokong prinsip Demokrasi Berparlimen dan Raja Berperlembagaan. Jangan ada pihak-pihak yang sengaja menimbulkan keresahan dan kecelaruan dalam kalangan rakyat sehingga mengganggu tugas utama Kerajaan untuk menangani pandemik COVID-19.

29. Daripada Fasa Ketiga, kita akan dapat beralih kepada Fasa Keempat sekiranya kita berjaya mencapai nilai ambang berikut, iaitu:

● Purata kes harian COVID-19 menurun ke paras bawah 500 kes;
● Sistem kesihatan awam berada di paras selamat termasuk kadar penggunaan katil di ICU di paras mencukupi; dan
● 60 peratus populasi negara ini telah menerima dua dos suntikan vaksin.

30. Berdasarkan unjuran pelaksanaan Program Imunisasi COVID-19 Kebangsaan, peralihan ini dijangka dapat dilaksanakan seawal akhir bulan Oktober 2021.

31. Fasa Keempat adalah fasa terakhir Pelan Pemulihan Negara di mana kita seboleh mungkin dapat kembali semula kepada norma kehidupan seharian. Semua sektor ekonomi akan dibuka, lebih banyak aktiviti sosial akan dibenarkan, perjalanan rentas negeri dibolehkan dan pelancongan domestik juga akan dibuka tertakluk kepada SOP yang ketat.

32. Fasa ini dapat dilaksanakan apabila bilangan kes COVID -19 adalah rendah, sistem kesihatan awam di tahap selamat dan program vaksinasi telah mencapai tahap imuniti berkelompok atau herd immunity selewatnya pada akhir tahun ini.

33. Pelan ini juga merupakan pelan yang dinamik di mana sekiranya kita berjaya dalam tiga indikator utama pada mana-mana fasa, Kerajaan boleh terus mengambil keputusan untuk bergerak ke Fasa seterusnya.

34. Kesemua SOP bagi fasa-fasa yang saya sebutkan tadi akan diperincikan oleh Majlis Keselamatan Negara (MKN), dan diumumkan dalam masa terdekat.

35. Saya sering menerima permintaan supaya acara-acara sukan seperti perlawanan bola sepak dengan kehadiran penonton di stadium dibenarkan, majlis-majlis sosial diadakan dan yang paling banyak saya terima ialah rayuan untuk balik ke kampung untuk menziarahi ibu bapa, sanak saudara dan ahli keluarga tersayang. Sabar dulu. Pada masa ini perkara-perkara ini masih tak dapat kita lakukan. Kita mesti utamakan usaha untuk memutuskan rantaian jangkitan COVID-19 dahulu.

36. InsyaAllah, apabila kita telah mencapai imuniti kelompok pada Fasa Keempat, perkara-perkara ini dapat kita lakukan secara berperingkat dengan pematuhan kepada SOP yang ketat. Kejayaan kita mencapai imuniti kelompok pula bergantung kepada berapa ramai rakyat negara ini dapat menerima suntikan vaksin.

37. Alhamdulillah, setakat ini lebih 4.5 juta dos suntikan telah berjaya diberikan kepada rakyat Malaysia di mana 3.2 juta telah menerima dos pertama dan 1.4 juta telah lengkap menerima dua dos vaksin. Insya-Allah selepas ini lebih ramai rakyat akan mendapat temujanji suntikan vaksin
dan berpeluang menerima dos pertama setelah lebih banyak bekalan vaksin diterima mulai bulan ini.

38. Kepada mereka yang masih belum mendaftar untuk mendapatkan suntikan vaksin, segeralah berbuat demikian di aplikasi MySejahtera. Sehingga kini, jumlah mereka yang telah berdaftar adalah seramai 13.8 juta. Sasaran kita adalah untuk memastikan sekurang-kurangnya 26 juta populasi di Malaysia diberi vaksin menjelang akhir tahun ini bagi mencapai imuniti kelompok.

39. Sementara itu, kita mestilah terus bersabar dan berdisiplin. Amalkan disiplin kendiri yang tinggi walaupun sudah divaksinasi. Pakai pelitup muka di tempat awam, elakkan berada di tempat sesak, basuh tangan sentiasa dan pastikan anda sentiasa berada di ruang yang mempunyai pengudaraan yang baik. Lebih tinggi disiplin kita menjaga SOP, lebih cepat kes-kes harian COVID-19 turun, lebih ramai daripada kita mendapat suntikan vaksin, insya-Allah lebih cepatlah kita mencapai imuniti kelompok dan dengan izin Allah s.w.t. kita akan dapat keluar daripada krisis yang sedang kita hadapi ini bersama-sama. The more we exercise self-discipline by complying to the SOPs and get ourselves vaccinated, the sooner we can get out of this crisis.

40. Saya faham bahawa ramai daripada anda yang merasa gusar, takut dan terkesan teruk akibat pandemik ini baik dari segi fizikal mahupun emosi. Ada di antara anda yang kehilangan orang tersayang, berkurang punca pendapatan dan diselubungi keresahan yang berpanjangan. Namun kita jangan sekali-kali mengalah. Kita perlu terus berjuang, bersatu hati dan tenaga dalam menjayakan Pelan Pemulihan Negara ini bersama-sama sebagai sebuah bangsa Malaysia yang cekal dan berhati
kental. Saya berjanji kerajaan akan terus membantu sedaya mampu, tanpa pernah putus berusaha dan berikhtiar, supaya dapat bersama-sama kita keluar dari kemelut pandemik ini secepat mungkin.

41. We owe it to Malaysia, to fight the threats that this pandemic pose to our collective future together. We must remain steadfast and resolute in our commitment to fight and win this war on COVID-19. We must never waver, and defeat is just simply not an option. It is my sincere hope that this National Recovery Plan will guide us cautiously, but progressively towards reclaiming our much treasured freedoms while doing all we can to protect the lives and livelihoods of Malaysians. I am cautiously optimistic that with proper planning, execution and support from all Malaysians, we can emerge victorious and stronger from this crisis.

42. Ultimately, the greatest lesson that COVID-19 can teach humanity is that we are all in this together. We are a strong nation and people who have proven our mettle in overcoming all past crises that have befallen us. We have a collective responsibility to each other and to our families and friends.

43. Akhirnya, kepada Allah jualah kita memohon pertolongan dan Dia-lah sebaik-baik pelindung.

Stay safe.

Lindung Diri, Lindung Semua
Teguh Kita, Menang Bersama

Wabillahi al-taufik walhidayah wassalamu’alaikum wa rahmatullahi wa barakatuh.


Rangkuman PAU: Zahid semakin kuat, tapi UMNO semakin lemah

Berakhir sudah Perhimpunan Agung UMNO (PAU) 2022 yang berakhir semalam dengan penuh drama sinetron dan tidak kurang juga penipuan demi penipuan diteruskan demi kepentingan peribadi individu tertentu dalam parti yang rakus hendak terus berkuasa.

PAU yang sepatutnya menjadi tempat berkumpul terbesar bagi membincangkan masalah dan masa depan orang Melayu bertukar menjadi perhimpunan menyelamatkan pemimpin tertinggi untuk terus berkuasa walaupun sudah mengalami kecelakaan pada Pilihan Raya Umum Ke-15 (PRU-15) lalu.

Daripada awal lagi sudah dijangka bakal terdapat komplot untuk memastikan kedudukan Presiden dan Timbalan Presiden UMNO tidak dicabar pada pemilihan yang akan berlangsung, ia disusun dengan penuh licik dan tipu helah bagi memastikan kehendak pemimpin atasan parti dipenuhi.

Alasan kononnya mahu memastikan parti tidak berpecah adalah sama yang digunakan sebelum PRU-15 lalu dan ia diulang semula digunakan hanya semata-mata untuk memastikan Datuk Seri Ahmad Zahid Hamidi terus menguasai UMNO.

Sebelum ini, alasan tersebut digunakan kononnya bagi memastikan UMNO kuat untuk menghadapi PRU-15 tetapi lihat apa yang jadi selepas itu, UMNO tergolek dan kalah teruk apabila hilang lebih banyak kerusi sehingga terpaksa melutut kepada seteru tradisi semata-mata mahu berada dalam kerajaan.

Malangnya, Zahid enggan pula mengaku kesalahan dan kesilapan yang menjadi punca utama kekalahan UMNO pada PRU-15 lalu dan tidak mahu berundur seperti yang dilakukan oleh Datuk Seri Najib Razak lalu.

Disalahkan pula kepada ‘poster boy’ sebagai punca kepada kekalahan UMNO pada PRU-15 lalu dan Zahid tidak pernah melakukan kesalahan.

Namun, siapakah dalang dan watak utama yang mendesak supaya PRU-15 disegerakan sebelum ini, siapakah yang beria-ria mengadakan perhimpunan raksasa sebelum ini bagi mendesak Perdana Menteri Kesembilan, Datuk Seri Ismail Sabri Yaakob membubarkan Parlimen?

Adakah Zahid ingat rakyat melupakan semua perkara yang pernah dilakukannya sebelum ini terhadap Ismail Sabri?

Bukankah Ismail Sabri sebelum ini sudah memberi amaran dan menasihati supaya tidak diadakan PRU-15 dengan segera kerana UMNO belum cukup bersedia dan musim banjir semakin tiba ketika itu?

Siapakah yang berdegil dan memberi tekanan dengan penuh emosi dan amarah kepada Ismail Sabri sehingga didakwa terdapat ugutan untuk memecatnya jika tuntutan membubarkan Parlimen tidak ditunaikan?

Tapi semua ini bukan salah Zahid, yang salah adalah orang lain sehingga UMNO tinggal 20 kerusi lebih sahaja selepas PRU-15 lalu.

PAU yang berlangsung selama empat hari ini adalah sia-sia, UMNO tidak membincangkang langsung masalah dihadapi rakyat, isu kos sara hidup, isu ekonomi, isu sosial dan kebajikan rakyat semua diletak tepi pada perhimpunan kali ini.

Sebaliknya UMNO lebih sibuk mencari jalan dan merancang untuk menyelamatkan pemimpin atasannya yang mempunyai kepentingan peribadi sehingga terlupa tanggungjawab utama mereka kepada orang Melayu.

Para perwakilan UMNO juga sudah tidak segarang dan seberani dahulu dalam memperjuangkan hak orang Melayu, mungkin disebabkan mereka terpengaruh dengan dakyah pemimpin parti yang sudah mensucikan DAP selepas menjalinkan kerjasama dengan musuh utama itu.

Malah, ucapan Timbalan Presiden, Datuk Seri Mohamad Hasan semasa pembukaan sidang sayap pada PAU secara tidak langsung memberi isyarat jelas kepada perwakilan supaya berhenti daripada memusuhi DAP dan menerima keputusan parti untuk menyokong kerajaan campuran Pakatan Harapan (PH) dan Barisan Nasional (BN).

Jadi, tidak hairanlah semasa PAU baru-baru ini tiada perwakilan mengkritik atau mengkecam DAP dalam ucapan mereka, penyucian tersebut sudah berjaya dan UMNO kini boleh duduk sekatil dengan musuh mereka itu.

Pemimpin atasan UMNO mengajar ahli-ahli UMNO untuk menjilat ludah mereka sebelum ini dan doktrin tersebut dilihat berjaya sehingga terpaksa ego sebelum ini yang terlalu membencikan DAP.

Jika suatu ketika dahulu, UMNO dilihat boleh diharapkan untuk menjadi tempat orang Melayu berpaut dalam membela nasib mereka, namun UMNO sekarang sudah berubah dan tidak boleh lagi diharapkan untuk bergantung.

UMNO kini menjadi parti yang mementingkan kuasa dan menjadi sebuah syarikat persendirian yang digunakan untuk tujuan peribadi bagi golongan elit dalam parti itu.

Penolakan rakyat terhadap UMNO semasa PRU-15 tidak dijadikan iktibar dan pedoman, malah UMNO semakin menjadi lebih angkuh dan sombong sehingga ruang demokrasi dalam parti mahu ditutup.

Langkah untuk tidak mempertandingkan jawatan Presiden dan Timbalan Presiden menjadi bukti UMNO masih tidak berubah dan masih dalam sindrom penafian walaupun sudah ditolak teruk pada pilihan raya lalu.

Jika jawatan Presiden dan Timbalan dipertandingkan, ia sekurang-kurangnya dapat memberi nafas baharu kepada parti untuk melakukan perubahan pada masa depan tetapi nampaknya sebarang pembaharuan yang ingin dilaksanakan tidak disenangi oleh pemimpin elit UMNO yang merasakan tergugat jika terpaksa bersaing dalam pemilihan parti nanti.

Golongan elit dalam UMNO tidak mahu kedudukan mereka tergugat dengan kehadiran pencabar dalam pemilihan parti, malah masing-masing masih terlalu kemaruk berkuasa.

Pastinya keputusan meluluskan usul jawatan Presiden dan Timbalan Presiden tidak dipertandingkan akan menjadikan Zahid lebih kuat dan dapat menguasai parti secara total, tetapi realitinya UMNO akan menjadi semakin lemah berbanding sebelumnya.

Jika PRU-15 lalu UMNO kehilangan banyak kerusi tradisi yang dimenanginya, tidak mustahil akan lebih banyak kerusi bakal hilang pada PRU-16 dan Pilihan Raya Negeri (PRN) yang bakal diadakan tidak lama lagi.

Zahid mungkin lebih kuat apabila berjaya mengekalkan jawatan Presiden, namun secara realitinya UMNO akan menjadi semakin lemah apabila rakyat semakin menyampah dan meluat melihat corak politik yang diamalkan dalam parti tersebut.

Ahli-ahli UMNO perlu sedar sebelum terlewat, jika begini cara mereka berpolitik, kelak rakyat akan menolak mereka secara total.

Faktanya, UMNO akan semakin lemah selepas keputusan mengekalkan Zahid sebagai Presiden selama sepenggal lagi dan masa depan semakin gelap pada masa depan.

Mampukah UMNO berdepan badai dan penolakan rakyat yang lebih besar selepas ini?


Tiada yang mati kebuluran jika Selangor tutup sementara sektor perkilangan: Pakar Ekonomi

Pakar ekonomi berpandangan Selangor masih mampu menanggung bebanan kewangan sekiranya menutup sementara sektor-sektor perkilangannya, kerana negeri itu masih mampan kedudukan ekonominya.

Penganalisis ekonomi Universiti Malaysia Sarawak (UNIMAS), Profesor Datuk Dr Shazali Abu Mansor berkata, malah Selangor mampu untuk memberi bantuan kewangan kepada mereka yang terkesan jika tindakan itu diambil.

“Insya-Allah tiada sesiapa yang mati kebuluran tutuplah. Di Palestin itu lebih dahsyat keadaanya, kita lagi baik kedudukannya.

“Selangor negeri kaya, ia boleh bagi bantuan kepada rakyatnya (mereka yang terjejas),” katanya kepada Agenda Daily ketika diminta mengulas kemungkinan Perintah Kawalan Pergerakan (PKP) penuh dilaksanakan.

Terdahulu, kerajaan PKR Selangor menolak untuk ‘total lockdown’ kerana dibimbangi akan menjejaskan keadaan ekonomi negeri.

Selain itu, kerajaan negeri juga tidak berhasrat untuk menutup buat sementara kilang-kilang di negeri itu meskipun wujud kluster di tempat kerja di sektor berkenaan.

Sebaliknya, kerajaan Selangor hanya melaksanakan Program ‘Preventing Outbreak at Ignition Site’ (POIS) bagi memutuskan rantaian serta mengelakkan kluster di tempat kerja.

POIS digunakan bagi mengenal pasti kilang-kilang di seluruh Selangor sebagai kawasan utama penularan wabak.

Justeru, Dr Shazali menyarankan agar kerajaan negeri mendengar saranan Kementerian Kesihatan Malaysia (KKM).

“Kalau KKM kata tutup…tutuplah, kita tiada pilihan kerana virus Covid-19 ini mudah tersebar.

“Jadi kena tutup, sebab itu dalam Malaysia ini jangan terlampau banyak kepala, KKM sudah menilai, ia melibatkan nyawa,” katanya.

Tegasnya lagi, pemimpin yang utamakan wang bukanlah pemimpin yang memahami denyut nadi rakyat.

“Pemimpin yang utamakan duit bagi saya tak utamakan rakyat,” tegasnya.

Jangkitan Covid-19 terus menunjukkan trend membimbangkan dengan KKM merekodkan angka tertinggi baharu iaitu 6,806 kes positif, dalam tempoh 24 jam semalam, dengan 59 kematian – rekod baharu jumlah tertinggi meninggal dunia dalam sehari kerana Covid-19.

Selangor kekal menyumbang angka tertinggi dengan 2,277 kes.

Terdahulu, Agenda Daily melaporkan meskipun pakar Kesihatan Awam telah membuat gesaan supaya segera dilaksanakan PKP penuh terutamanya di Selangor namun sehingga ke hari ini kerajaan negeri naungan PKR itu masih berdegil dan enggan berbuat demikian.

Menurut Pakar Kesihatan Awam Fakulti Perubatan dan Sains Kesihatan Universiti Putra Malaysia, Profesor Madya Dr Malina Osman, pelaksanaan itu perlu disegerakan kerana jika lambat bertindak ia akan memberi kesan yang lebih dahsyat.


Tiada tarikh tamat MoU kerajaan dan PH: Annuar perbetul salah faham

Tiada tarikh tamat bagi Memorandum Persefahaman (MoU) Transformasi dan Kestabilan Politik Di Antara Kerajaan Persekutuan dan Pakatan Harapan, kata Ahli Jawatankuasa Rundingan dan Pelaksana MoU itu, Tan Sri Annuar Musa.

Sebaliknya, Menteri Komunikasi dan Multimedia itu berkata MoU tersebut menyatakan bahawa kerajaan dan PH bersetuju untuk tidak mengadakan Pilihan Raya Umum Ke-15 (PRU-15) sebelum 31 Julai ini.

“MoU itu tiada tarikh tamat, banyak orang silap faham, itu kena perbetulkan, yang ada tarikh akhir itu tarikh Pilihan Raya (Umum) dipersetujui tidak diadakan sebelum akhir bulan Julai, sebelum 31 Julai.

“Tetapi MoU bersama Ahli-Ahli Parlimen termasuk pembangkang dengan kerajaan khususnya Perdana Menteri (Datuk Seri Ismail Sabri Yaakob) tiada tarikh tamat dan ia MoU memberi sokongan kepada Perdana Menteri sehingga Parlimen dibubarkan.

“Bila dibubarkan itu terpulang kepada Perdana Menteri dan pimpinan untuk menentukan,” katanya menurut laporan Bernama, malam tadi.

Beliau ditemui pada Majlis Makan Malam Selamat Datang Mesyuarat Majlis Ekonomi Digital Industri Kreatif dan Komunikasi (MEDIKK) Bil 1/2022 yang turut dihadiri Timbalan Ketua Menteri Sabah Datuk Dr Joachim Gunsalam serta Menteri Sains, Teknologi dan Inovasi Sabah Datuk Yakub Khan.

Pada 13 September tahun lepas, Kerajaan Persekutuan dan Pakatan Harapan telah memeterai MoU membentuk kerjasama dwipartisan merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) serta pembentukan Jawatankuasa Pemandu.

Ditanya tentang tarikh yang sesuai untuk pembubaran Parlimen dan PRU-15, Annuar berkata ia sewajarnya tidak terlalu lewat sehingga memberi kelebihan kepada pesaing Barisan Nasional dan tidak terlalu awal sehingga gabungan politik itu tidak bersiap sedia dengan secukupnya.

“Ia diadakan sebaik sahaja kita bersedia, sebut bersedia itu pucuk pimpinan kena tentukan, siap siaga itu banyak sudut daripada organisasi, pengolahan data, pendanaan dan keadaan rakyat sendiri.

“Kalau kita buat (PRU-15) keadaan rakyat sendiri susah (tetapi) kita dahulukan pilihan raya, kita tidak rasa senang hati, ini semua perlu dinilai dengan terperinci,” katanya.

Semalam, Ismail Sabri berkata beliau tidak akan melewatkan walau sesaat pembubaran Parlimen bagi memberi laluan kepada PRU-15 sekiranya BN sudah bersedia.


Tindakan undang-undang berkait audit 1MDB difail terhadap KPMG PLT

Writ dan pernyataan tuntutan telah difailkan terhadap 44 rakan kongsi KPMG PLT pada 6 Julai 2021 lalu, kata Kementerian Kewangan (MoF).

Jurucakap rasmi MoF berkata kerajaan Malaysia, Menteri Kewangan (Diperbadankan), 1Malaysia Development Bhd (1MDB) dan empat anak syarikat 1MDB merupakan plaintif dalam perkara berkenaan.

“Tuntutan tersebut berkaitan dengan kerja-kerja audit 1MDB oleh KPMG bagi tempoh 2010 hingga 2012.

“Oleh kerana kes ini sudah difailkan di mahkamah, MoF tidak dapat memberikan komen lebih lanjut bagi mematuhi peraturan sub judice,” katanya dalam kenyataan lapor Bernama.

Kenyataan itu dikeluarkan MoF bagi menjawab pertanyaan mengenai tindakan undang-undang yang difailkan terhadap firma perakaunan Malaysia, KPMG PLT.

Terdahulu sebuah portal berita perniagaan melaporkan mengenai tindakan undang-undang yang diambil MOF dan beberapa pihak lagi terhadap KPMG PLT yang difailkan Selasa lalu.


Kes rasuah Guan Eng, isteri, rakan niaga pindah ke Mahkamah Tinggi

Mahkamah Tinggi Pulau Pinang dijadualkan mendengar perbicaraan kes rasuah Lim Guan Eng, isteri, Betty Chew dan rakan niaganya, Phang Li Koon.

Difahamkan, kes itu dipindahkan dari Mahkamah Sesyen Butterworth ke Mahkamah Tinggi Pulau Pinang ketika pengurusan kes pada 23 Mac lalu, menurut laporan FMT.

Mahkamah Tinggi menetapkan sebutan semula kes pada 26 Mei. Mahkamah dijangka merekodkan pengakuan mereka pada hari itu.

Guan Eng, Chew, dan Phang didakwa pada 11 Ogos 2020 atas tuduhan salah guna kuasa dan pengubahan wang haram berhubung penganugerahan projek kepada sebuah syarikat dikaitkan dengan Phang bagi pembinaan asrama pekerja asing, bernilai RM11.6 juta.

Guan Eng didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009, kerana salah guna kuasa sebagai ketua menteri dan pengerusi lembaga tender Perbadanan Pembangunan Pulau Pinang.

Dia didakwa memberi suapan bernilai RM372,009 kepada Chew melalui Excel Property Management & Consultancy Sdn Bhd dengan memastikan Magnificent Emblem Sdn Bhd ditawarkan projek membina asrama di Juru dan Batu Kawan.

Phang didakwa bersubahat dengan Guan Eng mengikut Seksyen 28 (1)(c) Akta SPRM 2009. Kesalahan itu didakwa berlaku antara 19 Ogos 2013 dan 3 Mac 2016.

Chew didakwa atas tiga pertuduhan pengubahan wang haram berjumlah RM372,009 daripada akaun Public Bank yang didaftarkan di cawangan Taman Melaka Raya, antara 7 Okt 2013 dan 3 Mac 2016.

Ketiga mereka dibebaskan dengan ikat jamin masing-masing RM50,000 dengan seorang penjamin.

Guan Eng sedang dibicarakan di Mahkamah Sesyen Kuala Lumpur kerana didakwa menggunakan kedudukannya sebagai ketua menteri Pulau Pinang ketika itu untuk meminta ahli perniagaan Zarul Ahmad Zulkifli memberikan 10% komisyen keuntungan melibatkan kes rasuah terowong dasar laut.

Bekas menteri kewangan itu juga didakwa meminta sogokan RM3.3 juta untuk melantik syarikat Zarul menjalankan projek itu.

Dia juga menghadapi dua pertuduhan menyeleweng dua tanah bernilai RM208.7 juta milik kerajaan negeri Pulau Pinang yang diberikan kepada dua syarikat secara tidak jujur. Perbicaraan rasuah terowong dasar laut disambung semula, pada 17 Julai.


Kes kanak-kanak dijangkiti Covid-19 meningkat, ibu bapa dinasihati patuh SOP

Trend jangkitan Covid-19 dikalangan kanak-kanak menunjukkan peningkatan yang membimbangkan selepas seramai 62 ribu kes sudah direkodkan melibatkan kumpulan berisiko tinggi tersebut dan ibu bapa dinasihatkan untuk mematuhi prosedur operasi standard (SOP).

Menteri Kesihatan Datuk Seri Dr Adham Baba berkata ibu bapa perlu mengawasi pergerakan anak mereka dengan sentiasa mematuhi SOP dan tidak membawa anak mereka keluar bersama ke kawasan sesak yang mempunyai ramai orang.

“Ibu bapa perlu patuh SOP iaitu mereka perlu melindungi golongan berisiko tinggi yang saya sebutkan tadi antaranya kanak-kanak,” katanya semasa sidang media hari ini.

Setakat ini, jumlah jangkitan melibatkan kanak-kanak berusia 0 hingga 4 tahun adalah sebanyak 19,851, 5 hingga 6 tahun 8,237 kes, 7 hingga 12 tahun 26,851 kes dan 13 hingga 17 tahun sebanyak 27,402 kes.

Untuk rekod, golongan kanak-kanak adalah mereka yang berusia bawah 15 tahun yang memerlukan penjagaan ibu bapa.

Menurut Dr Adham, tindakan boleh diambil terhadap ibu bapa yang ingkar SOP dan mendedahkan anak mereka kepada jangkitan Covid-19.

“Akta 342, kita tak ada klausa untuk beri kompaun kepada ibu bapa tetapi SOP yang sudah dikeluarkan Majlis Keselamatan Negara (MKN) dan diwartakan.

“Ibu bapa yang ingkar atau masih mendedahkan golongan berisiko tinggi ini kepada wabak Covid-19 kita boleh buka kertas siasatan untuk diadili,” katanya lagi.

Berbanding pada tahun 2020, Dr Adham berkata peningkatan kes jangkitan dikalangan kanak-kanak semakin tinggi pada 2021 dan ia semakin menular dikalangan golongan orang muda ketika ini.

“Kebanyakkan kes-kes yang dilaporkan sebelum tahun 2021 adalah mereka yang dijangkiti dikalangan golongan berusia 60 tahun ke atas, tetapi sejak tahun 2021 awal lebih banyak kes-kes yang telah pun menular dan menjangkiti golongan muda.

“Kebanyakkan kes-kes yang menjangkiti golongan muda iaitu bawah 20 tahun mereka dijangkiti pada kategori 1, 2 dan 3. Mereka (golongan muda) tidak ada setakat ini dilaporkan pada tahap 4, 5 yang perlukan rawatan ICU ketika ini,” ujarnya.


Indonesia kekal catat lebih 40,000 kes baharu Covid-19

Indonesia kekal merekodkan jumlah jangkitan Covid-19 yang tinggi semalam, apabila mencatat 40,489 kes positif, lapor Kementerian Kesihatan Republik Indonesia (Kemkes).

Jumlah itu menjadikan kumulatif positif di negara itu kini melebihi 4.7 juta kes, tertinggi dalam kalangan negara-negara ASEAN.

Daripada jumlah itu, Jakarta mencatat jumlah jangkitan tertinggi sebanyak 10,707 kes, diikuti Jawa Barat (8,945 kes); dan Banten (5,218 kes); Jawa Timur (4,506 kes) dan Jawa Tengah (2,651 kes), kata Kemkes dalam kenyataannya.

Kemkes juga memaklumkan 100 kematian akibat komplikasi Covid19 pada Jumaat, dengan 39 kes dilaporkan di Jakarta, 13 di Bali, 12 di Jawa Tengah, 10 di Jawa Timur, dan lapan di Jawa Barat.

Sementara itu, jumlah pesakit yang pulih daripada Covid19 pada Jumaat berjumlah 15,767 individu, dengan Jakarta mencatatkan 7,400 kes; Jawa Timur (2,869); Banten (1,917); Jawa Barat (1,590); dan Jawa Tengah (695).

Pada skala nasional, jumlah kes aktif atau pesakit yang menerima rawatan meningkat sebanyak 24,622 kepada 312,808 pada Jumaat.

Sekurang-kurangnya 363,565 spesimen telah diuji di makmal di seluruh negara pada Jumaat, dengan kadar positif 22.13 peratus.

Peningkatan kes Covid-19 baru-baru ini telah dikaitkan dengan kemunculan dan penularan pantas varian Omicron.

Menteri Kesihatan Budi Gunadi Sadikin berkata kemuncak kes Covid-19 yang disebabkan oleh varian Omicron boleh menjadi sehingga enam kali lebih tinggi daripada ketika kemuncak varian Delta.

“Penularan sangat tinggi dan Indonesia pasti akan mengalami perkara ini. Jika kes tertinggi sebelum ini mencecah 57 ribu, pada masa hadapan, kita perlu lebih berhati-hati.

“Di beberapa negara lain, (kadar puncak Omicron) adalah tiga hingga enam kali ganda berbanding kemuncak kes disebabkan varian Delta,” katanya.

Menurutnya jumlah kes di Amerika Syarikat mencecah 800 ribu sehari ketika wabak Omicron berbanding 250 ribu kes sehari semasa wabak Delta.

Di Perancis, jumlah kes mencecah 360 ribu sehari semasa lonjakan Omicron, iaitu lebih daripada 60 ribu kes sehari yang direkodkan ketika gelombang Delta, tambahnya. – Agensi


Banjir kilat selepas hujan lebat di Pendang semalam

Hujan lebat lebih dua jam yang berlaku di daerah ini petang semalam (25 Oktober, 2022) menyebabkan beberapa kawasan di sekitar Pekan Pendang dinaiki air secara mendadak.

Antara kawasan terjejas adalah Taman Teratai dan Kampung Paya Kelubi, di sini berikutan hujan lebat sejak jam 5 petang semalam.

Pegawai Pertahanan Awam Daerah Pendang, Leftenan (PA) Yuslina Yusoff, berkata 11 rumah di Kampung Paya Kelubi dinaiki air manakala Taman Teratai turut dinaiki air namun tidak memasuki rumah penduduk.

“Hasil pemantauan anggota Angkatan Pertahanan Awam Malaysia (APM) Pendang malam tadi, mendapati air sudah mulai surut namun penduduk dinasihatkan lebih berwaspada sekiranya berlaku hujan lebat.

“Bagaimanapun, tiada pusat pemindahan sementara (PPS) dibuka,” katanya.

Pada masa sama, Jabatan Pengairan dan Saliran turut melaporkan paras air Sungai Pendang di Pekan Pendang, telah melebihi tahap waspada apabila mencatat bacaan 2.28 meter (m), berbanding 1.80m paras normal, sehingga jam 10 pagi ini.


Peguam Najib ditegur hakim ulang poin sama berulang kali

Peguam Datuk Seri Najib Razak ditegur Hakim Mahkamah Rayuan kerana menggunakan poin sama berulang kali dalam hujahan dalam pendengaran rayuan bekas perdana menteri itu terhadap tuduhan menyalahgunakan RM42 juta dana SRC International Sdn Bhd.

Peguam Najib, Harvinderjit Singh ditegur Hakim Datuk Abdul Karim Abdul Jalil dengan memintanya meringkaskan penghujahannya kerana banyak poin sama sudah dikemukakan oleh peguam Tan Sri Muhammad Shafee Abdullah sebelum ini.

“Anda mengulanginya lagi dan lagi. Adalah lebih baik anda gunakan ia untuk kaitkan dengan kes pecah amanah (CBT) terhadap Najib. Daripada anda bangkitkan di hadapan kami yang telah dihujahkan oleh Tan Sri Shafee. Sila beri penerangan yang jelas kepada kami.

“Sebenarnya anda mengulanginya. Saya tahu anda mahu menekankan perkara itu kepada kami. Tetapi ini adalah Mahkamah Rayuan. Lebih baik fokus kepada perkara lain,” kata Hakim Abdul Karim dipetik Bernama.

Harvinderjit kemudian menyambung penghujahannya.

Hakim Abdul Karim mengetuai pendengaran rayuan Najib itu bersama Hakim Datuk Has Zanah Mehat dan Datuk Vazeer Alam Mydin Meera.

Pada 28 Julai tahun lepas, Mahkamah Tinggi Kuala Lumpur menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tiga pertuduhan pecah amanah jenayah (CBT), tiga pertuduhan pengubahan wang haram dan satu pertuduhan menyalahgunakan kedudukan membabitkan RM42 juta dana milik SRC International.

Prosiding rayuan bersambung.


[KEMAS KINI] 17,450 pesakit Covid-19 sembuh dalam tempoh 24 jam

Seramai 274 pesakit Covid-19, termasuk 63 membabitkan bukan warganegara Malaysia, meninggal dunia dalam tempoh 24 jam sehingga 12 tengah hari tadi menjadikan kumulatif sebanyak 12,784 kes.

Daripada jumlah kematian hari ini, seramai 77 individu disahkan meninggal dunia sebelum dibawa ke hospital (BID) dan kemudian disahkan dijangkiti Covid-19.

Mengikut rekod Kementerian Kesihatan (KKM), lima negeri mencatatkan peningkatan kes kematian iaitu Sabah, Melaka, Kelantan, Kedah dan Terengganu, sementara Selangor dan Kuala Lumpur kekal merekodkan jumlah tertinggi.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam juga seramai 17,450 pesakit disahkan sembuh menjadikan keseluruhan kes sembuh ialah 1,162,578 kes berbanding jumlah keseluruhan kes positif sejak awal tahun lalu sebanyak 1,424,639 kes.

“Sebanyak 249,277 kes masih aktif,” katanya dalam kenyataan hari ini.

Beliau berkata sehingga kini 1,047 pesakit Covid-19 masih dirawat di unit rawatan rapi dengan 520 daripadanya memerlukan bantuan alat pernafasan.

Terdahulu beliau memaklumkan 19,740 jangkitan baharu Covid-19, termasuk 3,830 individu bukan rakyat Malaysia.

Daripada jumlah kes hari ini sebanyak 298 kes atau 1.5 peratus adalah daripada kategori 3, 4 dan 5, manakala sebanyak 19,442 kes (98.5 peratus) lagi adalah terdiri daripada kategori 1 dan 2.

“Secara keseluruhan, 16,805 kes atau 85.1 peratus daripada jumlah kes yang dilaporkan pada hari ini tiada atau tidak lengkap vaksinasi,” katanya lagi.

Mengenai kadar kebolehjangkitan pula, beliau berkata, berdasarkan data terkini pada 15 Ogos 2021, nilai RT Malaysia adalah sebanyak 1.05.

Katanya, Perlis kekal merekodkan nilai RT tertinggi sebanyak 1.29, diikuti oleh Kelantan (nilai RT 1.19), dan Sabah ( nilai RT 1.16), manakala semua negeri mencatatkan RT melebihi 1.0 kecuali Wilayah Persekutuan Labuan, Wilayah Persekutuan Kuala Lumpur, dan Wilayah Persekutuan Putrajaya.

Dr Noor Hisham juga memaklumkan 35 kluster baharu dikesan hari ini menjadikan keseluruhan sebanyak 4,218 kluster dengan 2,879 telah ditamatkan dan 1,339 masih aktif.

Berdasarkan data KKM, 21 daripada kluster berkenaan membabitkan jangkitan di tempat kerja, Komuniti (11), dua kumpulan berisiko tinggi di Kuala Lumpur dan Kelantan, serta satu kluster pendidikan tinggi di Selangor.

Daripada kluster tempat kerja itu, tujuh dilaporkan di Selangor membabitkan seramai 196 individu; lima kluster di Johor (179 individu); Kelantan (dua kluster); dan masing-masing satu kluster di Kedah, Melaka, Negeri Sembilan, Pahang, Perak, Sabah dan Sarawak.

Sementara itu Kelantan merekodkan 10 kluster komuniti dan satu di Perak.


Zahid senada dengan pembangkang, beri tempoh 14 hari buka Parlimen

Presiden UMNO Datuk Seri Ahmad Zahid Hamidi menggesa kerajaan Perikatan Nasional (PN) untuk menjalankan sidang Parlimen dalam masa 14 hari bermula daripada tarikh hari ini, sepertimana yang dititahkan oleh Tuanku supaya Parlimen dibuka segera.

Jelasnya, kegagalan kerajaan melaksanakan titah Yang di-Pertuan Agong dianggap satu bentuk penderhakaan dan tidak menghormati Institusi Raja-Raja Melayu.

“Sebagai sebuah parti yang diasaskan atas tujuan memelihara dan membela Institusi Raja-Raja Melayu sebagaimana termaktub dalam Fasal 3 Perlembagaan UMNO, satu Mesyuarat Khas Majlis Kerja Tertinggi akan diadakan bagi memuktamadkan tindakan selanjutnya,” katanya dalam kenyataan hari ini,

Beliau berkata amat mustahak untuk Parlimen bersidang segera bagi membawa pelbagai tuntutan dan harapan rakyat yang sedang kesempitan dalam mendepani pandemik Covid-19.

“UMNO menyokong penuh kedua-dua kenyataan media Istana Negara dan Penyimpan Mohor Besar Raja-Raja yang menzahirkan pendirian Seri Paduka Baginda Yang di-Pertuan Agong dan Raja-Raja Pemerintah yang menitahkan agar Parlimen segera bersidang.

“Justeru, tidak perlulah berdolak-dalik lagi istilah ‘secepat mungkin’ dan ‘segera’ yang digunakan di dalam kedua-dua kenyataan media perihal Sidang Parlimen, yang hakikatnya menzahirkan kesepakatan Yang di-Pertuan Agong dan Raja-Raja Pemerintah,” katanya.

Sebelum ini Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, Titah Yang di-Pertuan Agong adalah selari dengan komitmen yang diberikan kerajaan untuk membuka sidang Parlimen dengan secepat mungkin sebelum ini.

Katanya, Perdana Menteri Tan Sri Muhyiddin Yassin dalam kenyataannya sudah pun bercadang untuk membuka sidang Parlimen dan isu tersebut tidak wajar dipolemikkan.

Terdahulu, Yang di-Pertuan Agong Al-Sultan Abdullah Ri’ayatuddin Al Mustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Dalam satu kenyataan Datuk Pengelola Bijaya Diraja Istana Negara Datuk Ahmad Fadil Shamsuddin berkata keputusan yang diperkenan oleh Baginda selepas memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan.


UMNO Johor tuduh PH manipulasi MoU kerana ketagih kuasa

Timbalan Pengerusi Badan Perhubungan UMNO Johor Datuk Nur Jazlan Mohamed menuduh Pakatan Harapan (PH) memanipulasi Memorandum Persefahaman (MoU) dengan kerajaan gabungan Perikatan Nasionan (PN) dan Barisan Nasional (BN) pimpinan Naib Presiden UMNO Datuk Seri Ismail Sabri Yaakob untuk kepentingan politiknya sendiri.

Dalam catatan Facebook, bekas Ahli Parlimen (MP) Pulai itu berkata, MoU berkenaan kononnya untuk gencatan senjata politik, tetapi sebaliknya, gabungan PH – PKR, DAP, AMANAH dan UPKO – mengambil kesempatan menyerang gabungan BN dan parti komponen utamanya, UMNO.

“Hari ini hari terakhir MoU yang ditandatangani pada 13 September 2021 antara kerajaan dan pihak pembangkang.

“Tempoh MoU itu kononnya untuk gencatan senjata politik, tetapi pembangkang lebih bersemangat mengkritik kerajaan yang diterajui Perdana Menteri Datuk Seri Ismail Sabri Yaakob.

“Saya nampak pembangkang terutamanya parti-parti dalam PH sengaja memainkan pelbagai isu untuk memburukkan kerajaan Ismail Sabri,” katanya.

Nur Jazlan menuduh PH hanya mahu melanjutkan MoU untuk memanjangkan hayat politik gabungan itu sendiri.

“Mereka mahu kekal sebagai Ahli Parlimen dan agak takut Ismail Sabri akan membubarkan Parlimen awal. Pemimpin PH nampaknya sudah ketagih dengan kuasa dan jawatan yang dikecapi ketika berada dalam kerajaan.

“Sebab itu mereka cuba memanipulasi MoU, untuk mengatur gerakan merampas semula Putrajaya pada Pilihan Raya Umum Ke-15 (PRU-15),” katanya.

Beliau menyifatkan pemimpin PH licik dalam kebolehan mereka memanipulasi isu demi kepentingan mereka dan menimbulkan persepsi negatif terhadap kerajaan, UMNO dan BN.

“Mereka tahu bahawa dengan memanfaatkan isu-isu mempolitikkan rakyat, matlamat boleh membenarkan cara. Mereka telah memperkatakan isu subsidi dan kenaikan harga barang untuk melepaskan tembakan kepada kerajaan dan UMNO/BN.

“Malah mereka turun ke jalan raya untuk mengadakan demonstrasi dan flash mob untuk menjadikan BN sebagai beg untuk ditumbuk bagi kepentingan politik,” katanya.

Beliau kemudian mempersoalkan mengapa PH hanya menjadikan UMNO atau BN sebagai sasaran mereka sedangkan terdapat ahli gabungan PN dalam kerajaan.


AS ekstradisi ‘Godfather’ seludup hidupan liar warga Malaysia

Amerika Syarikat (AS) mengekstradisi seorang rakyat Malaysia, ‘Godfather’ Teo Boon Ching semalam (7 Oktober 2022) atas dakwaan menjalankan aktiviti pemerdagangan hidupan liar terancam sejak lebih dua dekad.

AS membuat permohonan ekstradisi itu di bawah perjanjian dua hala yang membabitkan kedua-dua negara berikutan penahanan Boon Ching, pada 29 Jun lalu di Thailand.

Boon Ching turut dikenali dengan gelaran sebagai Zhang, dan Datuk Seri.

Kenyataan dari Jabatan Keadilan AS, semalam, berkata kertas pendakwaan sudah dibuka di Mahkamah Daerah AS di selatan New York, di mana Boon Ching didakwa dengan konspirasi terbabit dalam pemerdagangan hidupan liar dan pengubahan wang haram.

Menurut Pendakwa Raya Selatan New York, Damian Williams dan Penolong Pengarah Pejabat Penguatkuasaan Undang-undang Perkhidmatan Ikan dan Hidupan Liar AS, Edward J Grace, Boon Ching didakwa kerana mengambil bahagian dalam konspirasi untuk menyeludup lebih daripada 70 kilogram tanduk badak yang bernilai lebih daripada AS$725,000 melibatkan pemburuan haram banyak badak sumbu, spesies hidupan liar yang terancam.

Boon Ching akan dihadapkan di hadapan Majistret Gabriel W Gorenstein petang ini. Kes itu juga telah diserahkan kepada Hakim Daerah AS Paul A Crotty.

Selain itu, Jabatan Perbendaharaan AS Kawalan Aset Asing (OFAC) juga sedang berusaha membawa pertuduhan terhadap syarikat milik Boon Ching, Sunrise Greenland Sdn Bhd.

Kenyataan itu berkata walaupun Boon Ching dikaitkan secara terbuka dengan pemerdagangan hidupan liar haram selama bertahun-tahun, namun, dia berjaya mengelak daripada undang-undang dan tetap menjalankan perniagaan haramnya.

Boon Ching, 57, didakwa menyeludup tanduk badak, gading dan tenggiling, termasuk tanduk badak sumbu daripada badak hitam yang terancam dari Afrika sepanjang tempoh dua dekad.

Peguam AS, Damian Williams, berkata Boon Ching didakwa sebagai ketua syarikat jenayah transnasional yang memperdagangkan tanduk badak sumbu, memperkayakan aktiviti pemburuan haram hidupan liar terancam dan memajukan pasaran bagi produk berkenaan.

Boon Ching turut didakwa terbabit dalam konspirasi menyeludup lebih 70 kilogram (kg) tanduk badak sumbu bernilai lebih AS$725,000 (RM3.362 juta) yang membabitkan pemburuan haram pelbagai badak sumbu.

Ia turut memaklumkan Boon Ching adalah peneraju perusahaan jenayah transnasional yang berpangkalan di Asia dengan operasi penting di Malaysia dan Thailand, yang terbabit dalam pemburuan haram antarabangsa berskala besar, pemerdagangan dan penyeludupan tanduk badak sumbu.

“Boon Ching berkhidmat sebagai penyeludup khusus, mengangkut tanduk badak sumbu daripada operasi pemburuan badak sumbu dari Afrika kepada pelanggan terutamanya di Asia.

“Beliau juga mendakwa boleh menghantar tanduk badak ke AS,” menurut kenyataan itu, sambil menambah bahawa dia pernah beberapa kali berkhidmat sebagai “orang tengah” untuk rundingan penjualan tanduk badak.

Dia turut dituduh terhadap konspirasi melakukan penyeludupan hidupan liar yang membawa hukuman penjara maksimum lima tahun dan dua pertuduhan pengubahan wang haram, yang boleh dikenakan penjara 20 tahun.

Semalam, AS memaklumkan sudah mengenakan sekatan terhadap kumpulan Malaysia, menuduhnya terbabit dalam ‘pemerdagangan kejam hidupan liar yang terancam serta produk pemburuan haram’.

Jabatan Perbendaharaan dalam satu kenyataan berkata, ia mengenakan sekatan terhadap Boon Ching, Pertubuhan Jenayah Transnasional Pemerdagangan Hidupan Liar Teo Boon Ching dan syarikat Sunrise Greenland.

Dia pakar dalam pengangkutan tanduk badak, gading dan tenggiling dari Afrika.

Ia menggunakan laluan melalui Malaysia dan Laos untuk perkhidmatan kepada pelanggan di Vietnam dan China, kata kenyataan Jabatan Perbendaharaan.


Polis tidak buka kertas siasatan terhadap hartal doktor kontrak

Petugas kesihatan yang menyertai perhimpunan Hartal Doktor Kontrak di sekitar ibu negara dan Selangor pada Isnin tidak berdepan siasatan Polis Diraja Malaysia.

Jelas Ketua Polis Kuala Lumpur Datuk Azmi Abu Kassim, setakat ini tiada kertas siasatan yang dibuka terhadap petugas kesihatan menyertai perhimpunan yang diadakan di beberapa hospital termasuk Hospital Kuala Lumpur itu.

“Setakat ini, tidak ada siasatan dibuat,” katanya lapor Bernama.

Dalam perkembangan sama, Ketua Polis Selangor Datuk Arjunaidi Mohamed berkata tiada kertas siasatan dibuka di negeri itu berhubung perhimpunan berkenaan.

Sebaliknya, beliau berkata polis hanya mengambil keterangan petugas kesihatan berhubung pencerobohan pengamal media di Pusat Kuarantin dan Rawatan COVID-19 Bersepadu (PKRCB) di Taman Ekspo Pertanian Malaysia (MAEPS) Serdang susulan laporan yang diterima mengenainya.

Arjunaidi berkata siasatan sedang dibuat termasuk mengenal pasti mereka yang memasuki PKRCB MAEPS tanpa kebenaran pihak berkaitan.

Menjelaskan perkara berkenaan, Timbalan Ketua Polis Daerah Sepang Supt Md Noor Aehawan Mohamed berkata dewan di MAEPS itu diwartakan sebagai PKRCB yang melarang orang luar memasuki kawasan itu tanpa kebenaran.

“Seorang daripada media berkenaan telah membuat (liputan) secara live semasa berada di dalam dewan itu. Setakat ini, pihak polis telah merakam keterangan seramai 17 petugas kesihatan yang terdiri daripada doktor dan jururawat yang bertugas semasa kejadian untuk membantu siasatan bagi mendapatkan pengesahan mengenai kehadiran media di dalam dewan berkenaan,” katanya dalam kenyataan.

Beliau berkata siasatan dijalankan mengikut Seksyen 448 Kanun Keseksaan atas kesalahan menceroboh kawasan.

Siasatan turut dijalankan mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit 2021 atas kesalahan ingkar prosedur operasi standard serta Seksyen 233 Akta Komunikasi dan Multimedia 1998 atas kesalahan membuat rakaman secara langsung di dalam kawasan yang dilarang sehingga memaparkan pesakit sedang menerima rawatan.

Pada Isnin, polis menerima laporan berhubung enam pengamal media daripada pelbagai agensi yang didakwa menceroboh PKRCB MAEPS.


KJ ingatkan Guan Eng, patung Buddha terbesar ada di Kelantan

Bekas Ketua Pemuda UMNO, Khairy Jamaluddin Abu Bakar mengingatkan Pengerusi DAP, Lim Guan Eng fakta kewujudan patung Buddha duduk terbesar di Asia Tenggara terletak di Kelantan.

Menurutnya, patung Buddha berbaring kedua terbesar di Asia juga berada di Kelantan bukan negeri lain.

“Hanya nak ingatkan Guan Eng kononnya ‘gelombang hijau’ akan merobohkan kuil di Pulau Pinang. Ini adalah patung Buddha duduk terbesar di Asia Tenggara. Teka di mana? Tumpat, Kelantan.

“Hok ni reclining Buddha paling besar di Malaysia dan nombor dua di Asia Tenggara. Mana? Tumpat, Kelantan. Nak royak gapo lagi pasal ‘green wave‘ ni?” soalnya dalam Insta Story, semalam.

Bekas menteri kesihatan itu turut berkongsi gambar kedua-dua patung tersebut dalam media sosialnya selepas Guan Eng dilaporkan memberi amaran rumah ibadat akan dirobohkan jika ‘gelombang hijau’ menawan Pulau Pinang.

“Saya tidak mahu mempercayai berita ini pada mulanya. Tetapi saya semak dan ia adalah tepat. Ini menimbulkan ketakutan kaum dan hasutan.

“Anda fikir orang Melayu akan mengundi menentang anda kerana kami semua adalah sebahagian daripada ‘gelombang hijau’ Taliban? Periksa kepala dan hati anda.

“Pasti PAS ada menyatakan beberapa perkara yang melampau. Tetapi kenyataan ini keterlaluan dan boleh menghancurkan jalinan bangsa kita,” katanya lagi.

Beberapa laporan polis dibuat terhadap Guan Eng susulan kenyataannya yang mendakwa ‘gelombang hijau’ bakal musnahkan tokong Buddha dan menafikan hak agama di Pulau Pinang.


Penganggur kena denda RM8,000 hina bekas Menteri dalam FB

Seorang penganggur didenda RM8,000 oleh Mahkamah Sesyen di sini hari ini kerana membuat penghantaran pernyataan jelik terhadap bekas Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri di laman profil Facebook milik sebuah syarikat televisyen swasta, tahun lepas.

Hakim M. M Edwin Paramjothy menjatuhkan hukuman itu ke atas Lim Eng Seng, 44, selaku Orang Kena Saman (OKS) selepas dia menukar pengakuan kepada bersalah pada sebutan semula kes itu hari ini, lapor Bernama.

Mahkamah turut memerintahkan lelaki itu menjalani hukuman penjara enam bulan, sekiranya dia gagal membayar denda itu.

Lim didakwa secara sedar membuat dan memulakan penghantaran pernyataan bersifat jelik menggunakan perkhidmatan aplikasi laman profil Facebook ‘NTV7’, dengan niat untuk menyakitkan hati orang lain.

Hantaran itu kemudian telah dilihat di sebuah rumah di Jalan Pantai Permai 8, Pantai Dalam, Brickfields di sini pada 4 petang, 14 Mei 2020, mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Timbalan Pendakwa Raya (TPR) Najihah Farhana Che Awang memohon hukuman berat bagi memberi pengajaran kepada OKS dan masyarakat.

“OKS telah membuat komen semasa sidang media rasmi oleh menteri agama pada waktu itu dengan menggunakan perkataan jelik dan tidak bersesuaian dengan adat budaya negara ini,” katanya.

Bagaimanapun, Lim yang tidak diwakili peguam merayu hukuman ringan dengan alasan dia perlu menanggung keluarga dan tidak mempunyai pekerjaan.

Berdasarkan fakta kes, seorang pengadu membuat laporan polis berkaitan komen-komen yang berbaur hasutan dan menghina agama Islam sewaktu Facebook Live (siaran langsung) di saluran Facebook NTV7 oleh Zulkifli semasa sidang media JPM (Hal Ehwal Agama) berkenaan kebenaran bagi umat Islam untuk menunaikan solat Jumaat bermula 15 Mei 2020.

Hasil siasatan mendapati penghantaran komen oleh pengguna Facebook ‘King Lim’ adalah jelik sifatnya dengan niat untuk menyakitkan hati orang lain.

Di mahkamah sama, seorang wanita mengaku tidak bersalah atas pertuduhan secara sedar membuat dan memulakan penghantaran komunikasi jelik sifatnya berhubung isu agama Kristian dalam laman profil Facebook miliknya, Mac lepas.

Wan Asshima Kamaruddin, 37, didakwa melalui perkhidmatan aplikasi Facebook dengan menggunakan laman profil Facebook ‘Puteri Mujahidah Wan Asshima Kamaruddin’ secara sedar membuat dan memulakan penghantaran komunikasi jelik dengan niat untuk menyakitkan hati orang lain pada 9.23 pagi, 11 Mac.

Hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini, pada 6.24 petang, 13 Mac.

Pertuduhan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Mahkamah membenarkan wanita itu diikat jamin RM4,000 dengan seorang penjamin dan menetapkan 10 Jan 2022 untuk sebutan semula kes.

Pendakwaan dikendalikan TPR Najihah Farhana manakala peguam Dorina Abdullah mewakili Wan Asshima


Jerman bakal longgar sekatan walaupun kes harian cecah 236,120

Pakar kesihatan Jerman kini berbelah-bahagi sama ada negara itu telah bersedia untuk melonggarkan sekatan dan larangan Covid-19 sebagaimana dilakukan jirannya.

Jerman semalam, merekod 236,120 kes harian baharu didorong penularan varian Omicron, tetapi beberapa pakar kesihatan mengatakan sudah tiba masanya untuk melaksanakan rancangan membebaskan negara itu daripada sekatan secara beransur-ansur.

Manakala kadar jangkitan tujuh hari juga mencecah rekod tertinggi iaitu 1,227.5 kes bagi setiap 100,000 penduduk. Kematian juga meningkat sebanyak 196 kes, menjadikan jumlah keseluruhan sejak permulaan wabak itu kepada 118,170 kes.

Menteri Kesihatan Karl Lauterbach menjangkakan jumlah jangkitan harian akan memuncak pada pertengahan Februari, di mana mungkin terdapat sehingga 400,000 kes baharu setiap hari.

Sehingga kini, Jerman merekodkan lebih 10.5 juta kumulatif kes positif.

Sementara itu, Pengerusi Persatuan Doktor Keluarga, Dr Andreas Gassen memberitahu akhbar Rheinische Post bahawa menggubal rancangan membebaskan negara daripada sekatan Covid-19 kini merupakan tugas terpenting dalam politik, kata

Menurutnya Jerman perlu hidup dengan Covid-19 seperti halnya dengan influenza yang sentiasa mempunyai varian baharu dan puluhan ribu kematian setiap tahun.

“Kita harus menerima Covid-19 dan pada masa sama terus menawarkan vaksinasi kepada kumpulan berisiko,” katanya.

Negara-negara Eropah lain, termasuk Finland, Britain, Ireland dan negara jiran Austria serta Switzerland telah mula melonggarkan sekatan mereka dalam beberapa hari kebelakangan ini untuk membolehkan kehidupan kembali normal seperti sebelum pandemik melanda pada 2020 lalu.

Minggu lalu, Canselor Jerman Olaf Scholz enggan memberikan butiran mengenai rancangan negara itu untuk melonggarkan sekatan sebelum gelombang jangkitan terkini memuncak, yang dijangka pada pertengahan Februari.

Tetapi beberapa negeri di Jerman, seperti Saxony dan Schleswig-Holstein telah pun mengumumkan sekatan telah dilonggarkan awal minggu ini; satu langkah yang dikritik oleh beberapa pakar kesihatan Jerman sebagai pramatang. – Agensi


Jordan patahkan ancaman, tangkap kerabat diraja, VVIP

Pasukan keselamatan Jordan menangkap beberapa orang kenamaan berprofil tinggi (VVIP) ketika siasatan terperinci dilakukan selepas muncul rancangan yang hendak menganggu-gugat pentadbiran Raja Abdullah II.

Serentak itu, pihak keselamatan juga memberi amaran kepada bekas Putera Mahkota Jordan, Hamzah bin Al Hussein, supaya tidak melakukan apa-apa yang boleh mengancam kestabilan negara itu.

Hamzah adalah adik tiri kepada Raja Abdullah II, diangkat sebagai putera mahkota selepas kematian ayah mereka Raja Hussein, tetapi kemudian dilucutkan jawatan.

Dalam tindakan tegas semalam, pasukan keselamatan Jordan dilapor menangkap beberapa kerabat diraja, bekas menteri, dan bekas ketua hakim, lapor agensi berita Petra yang memetik sumber tentera.

Bagaimanapun, pegawai itu menafikan Putera Hamzah ditangkap, tetapi dalam rakaman video yang dihantar kepada peguamnya, Putera Hamzah berkata, beliau dikenakan tahanan rumah dan tidak dibenar berhubung dengan sesiapa.

Beliau sebelum ini, dilaporkan menghadiri satu mesyuarat yang kemudian membuat resolusi yang boleh mengancam kestabilan Raja Abdullah II dan Jordan.

Dalam pada itu, Amerika Syarikat dan negara-negara arab memberi sokongan kepada Raja Abdullah II untuk mengambil tindakan tegas terhadap mana-mana perlakuan yang boleh menjejaskan Jordan. – Agensi


Perbualan Anwar, Zahid tak langgar undang-undang: Abdullah Sani

Ahli Majlis Pimpinan Pusat PKR, Datuk Abdullah Sani Abdul Hamid menganggap tiada masalah sekiranya audio perbualan mirip suara Datuk Seri Anwar Ibrahim dan Datuk Seri Ahmad Zahid Hamidi itu adalah benar.

Ahli Parlimen Kapar itu menyifatkan komunikasi antara dua individu berlainan parti berkaitan soal politik bukan perbuatan melanggar undang-undang.

Memetik laporan sebuah akhbar hari ini, Abdullah Sani berkata:

“Kena tanya kepada batang tubuh yang bercakap, kalau tidak betul… nafikan. Kalau individu berkenaan kata ya, apa masalahnya? Kalau setakat hendak kata kerjasama, tiada isu.”

Beliau berkata demikian ketika mengulas satu rakaman audio yang didakwa mirip suara Presiden PKR berbual mesra dengan Presiden UMNO selepas Perhimpunan Agung UMNO baru-baru ini, dan tersebar luas di media sosial.

Perbualan Anwar dan Zahid itu yang menjuruskan kepada strategi politik mencetuskan ketegangan di kalangan pemimpin dan ahli UMNO, sehinggakan ramai yang mendesak Zahid melepaskan jawatan Presiden UMNO.

Abdullah Sani berpendapat sebarang bentuk perbualan atau komunikasi antara dua individu berlainan parti yang sekadar memberikan pandangan atau solusi politik tidak boleh disamakan seperti perbuatan melanggar undang-undang.

“Adakah kata-kata (perbualan telefon) itu menjurus kepada persoalan melanggar undang-undang? Kalau setakat hendak memberi pandangan atau solusi (politik), bagi saya tiada masalah.

“Lainlah perbincangan pasal hendak bawa bala tentera serang Malaysia, itu memang langgar undang-undang,” katanya.


Kematian turun kepada 30 kes

Kematian akibat komplikasi Covid-19 dalam tempoh 24 jam semalam (3 April 2022) turun kepada 30 kes berbanding 56 yang direkodkan pada Sabtu, menurut Kementerian Kesihatan (KKM) hari ini.

Jumlah itu termasuk 11 kes pesakit disahkan dijangkiti Covid-19 meninggal dunia di luar fasiliti kesihatan sebelum mangsa dibawa ke hospital atau ‘brought in death’ (BID).

Bagaimanapun, tiada maklumat diberikan sama ada 11 kes BID itu turut membabitkan kalangan 188,534 pesakit yang menjalani kuarantin di rumah kerana positif Covid-19 pada tahap rendah atau tidak memerlukan rawatan intensif.

Jumlah terbaharu itu menjadikan kumulatif kematian sejak Mac 2020 lalu sebanyak 35,099 kes, termasuk 7,408 kes BID.

Data laman sesawang CovidNOW menunjukkan dua negeri, Kedah dan Perak, masing-masing mencatat tujuh kematian semalam, menjadikan kumulatif sebanyak 2,578 dan 1,852 kes.

Sehingga Sabtu, Kedah merekodkan 293,237 kumulatif positif, dengan 283,675 pesakit telah sembuh, dan 6,984 kes masih aktif, termasuk 6,706 pesakit menjalani kuarantin di rumah.

Selain itu, seramai 229 pesakit di Kedah dimasukkan ke hospital; 19 ditempatkan di PKRC; dan 30 dirawat di unit rawatan rapi (ICU) dengan 14 daripadanya memerlukan alat bantuan pernafasan.

Sehingga semalam 1,581,525 atau 72.1 peratus populasi di Kedah telah menerima dua dos vaksin Covid-19, 1,663,119 atau 75.8 peratus menerima sekurang-kurangnya satu dos dan 727,969 atau 46.8 peratus individu dewasa menerima dos penggalak.

Bagi negeri-negeri lain, Kelantan dan Selangor masing-masing mencatat tiga kematian, diikuti masing-masing dua di Pahang serta Pulau Pinang; dan masing-masing satu di Johor, Melaka, Negeri Sembilan, Sarawak, Terengganu serta Kuala Lumpur.

Tiada kes kematian akibat Covid-19 dilaporkan di Perlis, Sabah, Labuan dan Putrajaya, semalam.

Selangor kekal merekodkan jumlah tertinggi kematian akibat Covid-19 sejak awal 2020 lalu dengan mencatat 10,544 kes.

Sehingga kini negeri itu merekodkan 1,220,016 kumulatif positif, dengan 1,108,464 pesakit telah sembuh, dan 101,008 kes masih aktif, termasuk 99,980 pesakit menjalani kuarantin di rumah.

Seramai 845 pesakit di negeri itu dimasukkan ke hospital; 140 ditempatkan di PKRC; dan 43 dirawat di ICU, dengan 32 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 3 April 2022.


Skandal kapal tempur malapetaka kepada keselamatan negara: Hatta

Penemuan dan pendedahan Jawatankuasa Kira-Kira Wang Negara (PAC) berhubung kontrak pemerolehan enam kapal tempur pesisir pantai (LCS) Tentera Laut Diraja Malaysia (TLDM), bukan sahaja menjadi bencana kepada kewangan negara, tetapi juga malapetaka keselamatan Malaysia.

Ahli Parlimen Lumut Datuk Dr Mohd Hatta Ramli berkata apa yang mengejutkan ialah fakta bahawa reka bentuk LCS yang dipilih telah diubah oleh Menteri Pertahanan ketika itu Datuk Seri Ahmad Zahid Hamidi tanpa persetujuan TLDM.

Menurutnya perubahan reka bentuk itu juga telah dipersetujui oleh Menteri Kewangan ketika itu.

“Perubahan itu berlaku tidak sampai dua bulan selepas Zahid sendiri bersetuju secara bertulis dengan cadangan TLDM iaitu menerima reka bentuk SIGMA, sejenis kapal tempur yang telah teruji prestasinya dan memenuhi keperluan perkembangan TLDM.

“Zahid kemudian merubah memilih reka bentuk GOWIND yang dicadangkan oleh kontraktor projek iaitu Boustead Naval Shipyard (BNS).

“Perbandingan dua reka bentuk ini jelas menunjukkan kelebihan SIGMA berbanding GOWIND, termasuk kos rekabentuk SIGMA lebih rendah berbanding GOWIND,” katanya dalam kenyataan hari ini.

Beliau berkata apa yang menarik ialah pengakuan Zahid bahawa reka bentut GOWIND turut dicadangkan sama oleh syarikat DCNS dari Perancis (sekarang dikenali sebagai French Naval Group) yang telah membekalkan kapal selam Scorpene kepada kerajaan Malaysia sebelum ini.

Sehubungan itu, Mohd Hatta yang juga Setiausaha Agung Parti Amanah Negara (AMANAH) menggesa Menteri Kewangan ketika itu memberi penjelasan atas keputusannya menyetujui perubahan reka bentuk tersebut yang dikemukakan oleh sebuah syarikat yang dikaitkan dengan perolehan kapal selam Scorpene.

“Bagi saya, di sinilah kontrak bernilai lebih RM9 bilion ini mula terdedah kepada ketirisan. Siasatan yang rapi perlu dibuat oleh Suruhanjaya Pencegahan Rasuah Malaysia seperti yang disyorkan oleh PAC.

“Bahkan saya sebagai Ahli Parlimen Lumut menyokong penubuhan Suruhanjaya Siasatan Diraja (RCI) untuk menyelongkar dengan jelas skandal LCS TLDM ini,” katanya.

Pada Khamis (4 Ogos lalu) Jawatankuasa Kira-Kira Wang Negara (PAC) mendedahkan laporan setebal 247 muka surat berhubung LCS dan antaranya terma-terma kontrak adalah lemah dan tidak memihak kepada kerajaan apabila pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

Menurut laporan itu, pandangan TLDM selaku pengguna akhir tidak diendahkan oleh Kementerian Pertahanan dan BNS dalam pelaksanaan projek LCS.

Untuk rekod, perolehan LCS itu telah diluluskan oleh Putrajaya pada awal 2011 ketika pemerintahan BN dan UMNO. Pada akhir 2011, kontrak RM9 bilion telah diberikan kepada BNS.


Kampung Melayu lenyap: Apa motif DAP bawa pakar Singapura masuk KPKT?

Bekas ahli Majlis Perbandaran Pulau Pinang (MPPP), Iszuree Ibrahim membidas Menteri Pembangunan Kerajaan Tempatan (KPKT), Nga Kor Ming kerana terlalu ‘ghairah’ dalam mendapatkan nasihat Lembaga Perumahan dan Pembangunan (HDB) Singapura bagi melaksanakan projek perumahan mampu milik di Malaysia.

Mengimbas kembali sejak kali pertama menjadi sebahagian daripada kerajaan Pakatan Rakyat (PR) pada 2008, beliau mendakwa kerajaan DAP Pulau Pinang kerap meminta nasihat Parti Tindakan Rakyat (PAP) Singapura bagi melaksanakan perancangan ‘pecah dan perintah’ di negeri itu.

Menceritakan pengalamannya ketika menjadi ahli MPPP, Iszuree melihat bahawa “semua perkampungan Melayu telah terhapus sejurus selepas Pilihan Raya Umum Ke-13 pada 2013 dan digantikan dengan kondominium”.

“Salah satu sebab saya dipecat sebagai Ahli MPPP 26 September 2014 adalah kerana saya menyuarakan bantahan, kebimbangan nasib kampung warisan makin ranap sebaik DAP mendapat kuasa selepas PRU-13. Saya sebutkan dalam ucapan saya di Muktamar PAS di Batu Pahat Johor 2014.

“Kini Menteri DAP KPKT secara terang dan terancang menjemput HDB Singapura masuk. Apa akan jadi dengan Tanah Rizab Melayu di Tanah Melayu?” soal Setiausaha Perhubungan PAS Pulau Pinang itu.

18 Januari lalu, Kor Ming mengumumkan kerajaan PH-BN akan menerima bantuan pakar HDB dari Singapura iuntuk berkongsi pengalaman mereka dalam pembangunan perumahan di negara republik itu dengan KPKT.

“Pakar-pakar HDB akan masuk ke KPKT mungkin bulan depan untuk berkongsi pengalaman kejayaan mereka,” kata Kor Ming.

Dalam pasa itu, Iszuree melahirkan kebimbangan sekiranya keadaan sekarang berterusan untuk 10 hingga 20 tahun lagi, Kampung Warisan Melayu di pinggir Pulau Pinang akan menjadi seperti di Geylang Serai (di Singapura).

“Di Penang sebelah pulau, SPS (Seberang Perai Selatan) dan SPT (Seberang Perai Tengah) sudah ranap. Majoriti orang Melayu sudah lari dan kini jadi minoriti,” katanya menerusi Facebook beliau.

Beliau mengingatkan bahawa agenda DAP adalah membina terowong atau jambatan ke tiga dengan menghala dari George Town terus ke Seberang Perai Utara di mana terletaknya kawasan Parlimen Kepala Batas dan Tasek Gelugur.

Beliau menjelaskan bahawa perkampungan Melayu di dua kawasan Parlimen itu bakal diranapkan, namun agak susah kerana kedua-duanya kini dikuasai Perikatan Nasional (PN).

Sehubungan itu, beliau menasihatkan anak muda supaya mengambil iktibar daripada apa yang berlaku di Singapura dan Pulau Pinang, sekiranya DAP terus memerintah.

“Penyelamatnya adalah ‘gelombang tsunami hijau’ dalam pilihan raya negeri (PRN) kali ini.

“Gelombang hijau harus menjadi realiti dan menumbangkan kerajaan DAP Pulau Pinang,” katanya.


Muhyiddin, PM ucap takziah kepada keluarga lima pelajar maut nahas

Nahas jalan raya yang meragut nyawa lima penuntut Universiti Sultan Azlan Shah (USAS) di Kuala Kangsar serta insiden tanah runtuh di Janda Baik, Bentong, Pahang mendapat perhatian Perdana Menteri (PM) Datuk Seri Ismail Sabri Yaakob dan bekas PM, Tan Sri Muhyiddin Yassin.

Ismail Sabri yang kini dalama lawatan kerja di Washington DC, Amerika Syarikat dalam catatan di Facebooknya menzahirkan rasa sedih menerima berita memilukan berhubung kematian lima pelajar USAS dalam nahas di KM245.2 Lebuh Raya Utara Selatan (PLUS) arah utara dekat Kuala Kangsar, tengah malam tadi.

Beliau turut mengucapkan takziah kepada keluarga mangsa dan berharap agar mereka tabah mengharungi dugaan itu

“Didoakan jua agar roh mangsa dicucuri rahmat Allah SWT dan ditempatkan bersama-sama roh orang yang beriman dan beramal soleh,” katanya.

Lima mangsa yang maut apabila kereta dinaiki terbakar selepas terlibat kemalangan bersama dua treler dikenali sebagai Muhammad Nasrun Aidol Munir Akbar, 22, Ahmad Naim Najmi Ahmad Hafizan, 21, Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, dan Iqbal Hasnun Halimi, 23.

Ismail Sabri turut meluahkan rasa simpati terhadap Keluarga Malaysia yang terlibat dalam tanah runtuh disebabkan kejadian kepala air di Janda Baik, semalam.

Beliau berkata kerajaan akan memberi bantuan kecemasan RM1,000 kepada setiap keluarga terlibat, yang akan disampaikan Ketua Setiausaha Negara Tan Sri Mohd Zuki Ali bersama-sama Setiausaha Politik beliau.

Sementara itu, Muhyiddin juga menzahirkan rasa sedih mendengar berita lima pelajar USAS yang terkorban dalam nahas jalan raya itu.

“Takziah kepada seluruh ahli keluarga Allahyarham Muhammad Nasrun Aidol Munir Akbar, Allahyarham Ahmad Naim Najmi Ahmad Hafizan, Allahyarham Iqbal Hasnun Halimi, Allahyarham Muhammad Nabil Haikal Muhammad Fariz dan Allahyarham Ahmad Akmal Ahmad Mokhlis.

“Saya berdoa moga ahli keluarga mangsa kemalangan tabah dan bersabar dengan tragedi menyayat hati ini. Marilah kita sama-sama berdoa moga roh kesemua mangsa nahas jalan raya ini dicucuri rahmat dan ditempatkan dalam kalangan orang beriman,” katanya dalam kenyataan malam ini.


Perlis, Labuan sifar kes baharu Covid-19 semalam

Perlis dan Wilayah Persekutuan Labuan kembali merekodkan sifar kes baharu Covid-19 semalam (Isnin, 10 Oktober 2022), lapor Kementerian Kesihatan (KKM) hari ini.

Kali pertama Perlis merekodkan jangkitan Covid-19 ialah pada 13 Mac 2020 dengan satu kes, berbanding negeri-negeri lain yang mencatat kes pertama seawal 25 Januari 2020.

Sehingga semalam jumlah kumulatif positif Covid-19 di Perlis mencecah 18,498 kes, dengan 18,260 pesakit telah sembuh, termasuk tujuh yang pulih semalam. Sehingga kini 192 pesakit Covid-19 meninggal dunia di negeri itu, termasuk 24 kematian di luar fasiliti kesihatan atau brought in death (BID).

Sebanyak 46 kes masih aktif di Perlis, dengan 34 daripadanya menjalani kuarantin di rumah, manakala 12 pesakit dirawat di hospital. Tiada pesakit yang dimasukkan ke unit rawatan rapi (ICU) atau ditempatkan di Pusat Kuarantin dan Rawatan Covid-19 Bersepadu (PKRC).

Labuan juga kali pertama merekodkan kes Covid-19 adalah pada 13 Mac 2020 iaitu sebanyak dua kes. Semalam adalah hari kedua berturut-turut Wilayah Persekutuan itu tidak merekodkan sebarang kes baharu.

Sehingga semalam jumlah kumulatif positif Covid-19 di Labuan adalah sebanyak 22,283 kes, dengan 22,107 pesakit telah sembuh, termasuk dua yang pulih semalam.

Sembilan belas kes masih aktif di Labuan dengan semuanya menjalani kuarantin di rumah. Dalam tempoh itu juga seramai 157 pesakit Covid-19 meninggal dunia, termasuk 43 kes BID.

Sementara itu, KKM juga memaklumkan jumlah jangkitan baharu Covid-19 di seluruh negara dalam tempoh 24 jam semalam turun lagi kepada 1,241 kes, termasuk satu kes import, berbanding 1,453 yang dicatat pada Ahad.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,856,217 kes, dengan 4,797,647 pesakit telah sembuh, termasuk 1,843 yang pulih semalam.

Menurut data laman sesawang Github KKM, daripada jumlah kes baharu itu, 906 kes melibatkan individu yang telah menerima suntikan dos penggalak; 234 kes (penerima dua dos); 96 kes (individu tidak divaksinasi); dan lima kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 22,167 kes masih aktif, turun lagi berbanding 22,772 kes yang dilaporkan sehingga Ahad.

Daripada jumlah itu, 21,200 pesakit masih menjalani kuarantin di rumah (21,768 pesakit pada Ahad); 929 dirawat di hospital (967 Ahad); dan 38 pesakit dimasukkan ke ICU (37 Ahad), dengan 25 daripadanya memerlukan alat bantuan pernafasan (22 Ahad).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

Selangor – 543 (1,482,226);
Kuala Lumpur – 184 (440,798);
Sabah – 101 (396,128);
Johor – 37 (394,257);
Sarawak – 39 (316,188);
Kedah – 30 (310,372);
Pulau Pinang – 63 (298,184);
Kelantan – 14 (254,096);
Perak – 82 (229,089);
Negeri Sembilan – 80 (222,937);
Pahang – 21 (177,814);
Melaka – 25 (135,856);
Terengganu – 10 (129,810);
Putrajaya – 12 (27,681);
Labuan – 0 (22,283); dan
Perlis – 0 (18,498).

Sementara itu, KKM juga melaporkan tiga pesakit meninggal dunia akibat komplikasi Covid-19 semalam. Tiada kes kematian BID dilaporkan.

Ketiga-tiga kes kematian itu dilaporkan di Kedah, Perak dan Pulau Pinang.

Jumlah itu menjadikan kumulatif kematian akibat Covid-19 sejak Mac 2020 hingga semalam meningkat kepada 36,403 kes, termasuk 7,741 kes BID.


Polis tahan bapa tiga kanak-kanak buat aksi bahaya dalam kereta

Polis menahan bapa kepada tiga kanak-kanak yang membuat aksi berbahaya dengan mengeluarkan separuh badan dari dalam kereta yang sedang bergerak dipercayai dirakam di Jalan Tambun di Ipoh, seperti yang tular dalam media sosial semalam.

Ketua Polis Perak Datuk Mior Faridalathrash Wahid berkata lelaki berusia 37 tahun itu ditahan di Sunway City di sini, pada 9.30 malam tadi.

“Tindakan lelaki itu pada saya memang tidak bertanggungjawab kerana membenarkan kanak-kanak berkenaan mengeluarkan separuh badan dari kereta.

“Kami juga akan memanggil ketiga-tiga kanak-kanak berusia empat, tujuh dan lapan tahun itu untuk membantu siasatan dan selepas kertas siasatan siap sepenuhnya kami akan merujuk kepada Timbalan Pendakwa Raya untuk dicadang dituduh di mahkamah,” katanya memetik laporan Bernama.

Beliau berkata demikian pada sidang media selepas sambutan Majlis Peringatan Hari Polis Ke-215 Tahun 2022 Peringkat Negeri Perak yang turut dihadiri Menteri Besar Datuk Seri Saarani Mohamad di pekarangan Briged Utara, Pasukan Gerakan Am di Ulu Kinta di sini, hari ini.

Katanya hasil semakan mendapati lelaki berkenaan yang ditahan sehingga esok, mempunyai 32 rekod kesalahan trafik.

Semalam, Mior Faridalathrash berkata pihaknya mengesan video berdurasi seminit dua saat itu di laman Facebook memaparkan tiga kanak-kanak melakukan aksi berbahaya tersebut dalam sebuah kereta yang sedang bergerak di jalan raya.

Beliau berkata siasatan dijalankan di bawah Seksyen 336 Kanun Keseksaan iaitu perbuatan membahayakan nyawa atau keselamatan diri orang lain dan Seksyen 31(1)(a) Akta Kanak-Kanak 2001 iaitu mendedahkan kanak-kanak dengan cara yang mungkin menyebabkan kecederaan fizikal.


Manifesto Perikatan Nasional boleh dilaksana, bukan janji kosong

Pengerusi Perikatan Nasional (PN) Tan Sri Muhyiddin Yassin memberi jaminan segala tawaran yang terkandung dalam manifesto Pilihan Raya Umum ke-15 (PRU-15) PN, boleh dilaksanakan dan bukannya janji kosong.

Beliau turut memberi contoh ketika menjadi Perdana Menteri sebelum ini langkah yang diambil bagi membantu rakyat dan sektor ekonomi, yang tidak menjadi manifesto apabila kerajaan PN mengambil alih mentadbir negara.

“Ada orang bertanya saya bolehkah kita buat? Saya jawab boleh kenapa… kerana kita ada pengalaman. Semasa saya menjadi Perdana Menteri, saya mempengerusikan Majlis Pekerjaan Negara.

“Berapa lama saya jadi perdana menteri? Tak lama. Kita tetapkan sasaran untuk mewujudkan sejumlah 500,000 peluang pekerjaan baharu untuk tahun 2021.

“Alhamdulillah pada akhir tahun 2021 sebanyak 558,000 peluang pekerjaan telah berjaya diwujudkan iaitu melebihi daripada sasaran asal.

“Saya percaya jika Perikatan Nasional diberikan mandat oleh rakyat, kita boleh buat… dan kita akan buat dengan cara yang lebih. Baik lagi, insya-Allah,” katanya berucap melancarkan PN BEST bertemakan “Prihatin, Bersih dan Stabil: Malaysia Gemilang” atau ‘PN BEST’ yang merangkumi 12 tunjang utama, 30 pendekatan dan 234 tawaran, di Shah Alam, malam ini (6 November 2022).

Muhyiddin yang juga Presiden Bersatu berkata ketika pandemik Covid-19 melanda seluruh negara ramai rakyat yang hilang pekerjaan dan pada ketika itu beliau berfikir bahawa perkara ini tidak boleh dibiarkan berlaku.

Oleh itu, katanya Kerajaan Perikatan Nasional ketika itu menyediakan dana berjumlah RM20.2 bilion dalam bentuk subsidi upah dan dana itu disalurkan kepada majikan-majikan supaya mereka dapat terus membayar gaji pekerja dan mengekalkan pekerja walaupun perniagaan mereka terpaksa ditutup.

“Dengan inisiatif ini, Kerajaan Perikatan telah berjaya menyelamatkan lebih 163,000 syarikat dan tiga juta pekerjaan.

“Bayangkan jika tiga juta pekerja hilang pekerjaan? Apa jadi kepada mereka dan keluarga mereka? Bolehkah mereka menyara hidup keluarga jika kehilangan sumber pendapatan? Jawapannya tentu sekali sukar.

“Jadi, dengan inisiatif subsidi upah yang dilaksanakan oleh Kerajaan Perikatan Nasional, ratusan ribu syarikat mendapat manfaat, jutaan pekerjaan dapat diselamatkan, dan jutaan ahli keluarga ada makanan di atas meja,” katanya.


Akaun FB rasmi Mat Sabu digodam : Pejabat menteri

Akaun Facebook rasmi Menteri Pertanian dan Keterjaminan Makanan, Datuk Seri Mohamad Sabu dilaporkan telah digodam kira-kira jam 4 petang tadi.

Perkara itu dimaklumkan Pejabat Kementerian Pertanian dan Keterjaminan Makanan dalam satu kenyataan.

“…dan tidak dapat diakses oleh kesemua pentadbir akaun.

“Pejabat Menteri Pertanian Dan Keterjaminan Makanan kini sedang berusaha mendapatkan kembali akses ke akaun Facebook tersebut,” kata kenyataan itu.

Dalam pada itu, pejabat menteri itu juga mengingatkan bahawa sebarang status atau kenyataan yang dimuat naik selepas siaran kenyataan media itu bukan daripada Mohamad Sabu mahupun pentadbir yang sah.

Semakan ke akaun rasmi Mohamad Sabu ketika artikel ini ditulis mendapati tiada sebarang status mahupun kenyataan pelik dimuat naik setakat ini.

Hantaran terakhir yang dimuat naik ialah jam 3.10 petang tadi berkenaan lawatan kerja Mohamad Sabu ke Kelantan yang mengunjungi projek lembu sado.


PMX gelabah selepas disaman Dr Mahathir?

Pertembungan antara Datuk Seri Anwar Ibrahim dengan Tun Dr Mahathir Mohamad nampaknya masih tidak reda dan dijangka berterusan.

Kenyataan Perdana Menteri (PMX) dalam program semalam yang memetik dua nama Tun dalam ceramahnya secara tidak langsung menunjukkan perlawanan politik sesama mereka masih tidak berakhir.

Dalam ucapannya semalam, Anwar memetik nama Dr Mahathir dan rakannya, Tun Daim Zainuddin berhubung isu mengkayakan kroni dan sanak saudara semasa memegang kuasa dalam negara sebelum ini.

PMX sekali lagi menggunakan perkataan ‘sakau’ yang kerap kali digunakan semasa kempen pilihan raya lalu untuk menyerang UMNO, bagaimanapun kali ini mengarahkan serangannya kepada dua individu negarawan tersebut.

Walaupun sudah menjadi ketua kerajaan, nampaknya sengketa antara Anwar dengan dua Tun tersebut masih tidak dapat dilupakan apabila kenyataan kerasnya itu dilihat cuba mencari gaduh.

Lebih menarik lagi, Anwar mengkritik Dr Mahathir selepas disaman RM150 juta bekas perdana menteri itu beberapa hari lalu kerana didakwa memfitnahnya dalam isu sama.

Apakah PMX gelabah dengan tindakan saman dibuat Dr Mahathir terhadapnya sehingga terpaksa menyerang lawan tradisinya itu sekarang?

Persoalannya kini, perlukah PMX menyerang Dr Mahathir dan Daim walaupun sudah berada di tampuk kuasa, apakah beliau merasakan masih tergugat dengan ancaman politik bakal dihadapinya?

Melihat kepada ucapannya semasa majlis terbuka di Pulau Pinang pada Sabtu, orang ramai sendiri keliru kerana Anwar dilihat bercakap seperti seorang yang masih berada di sebelah blok pembangkang.

Rakyat mengharapkan Anwar dapat membawa polisi dan dasar yang dapat menjaga kepentingan serta kebajikan mereka, bukannya mencari gaduh dengan semua orang.

Tiada keperluan sebenarnya untuk PMX bergaduh dan mengungkit cerita lampau dengan Dr Mahathir mahupun dengan sesiapa kerana apa yang lebih penting adalah beliau mentadbir negara dengan baik dan perlu melupakan sengketa politik.

Beberapa isu kebelakangan ini gagal dijawab dan dikendalikan dengan baik kerajaan campuran dipimpin PMX, malah isu kenaikan Kadar Dasar Semalaman (OPR) juga tidak diberikan penjelasan dengan baik.

Malah, kerajaan campuran Madani masih kelam kabut untuk memberi penjelasan dengan baik kepada rakyat mengapa OPR dinaikkan, tetapi klip video tular PMX sebelum ini dalam mengulas kenaikkan OPR pula yang menjadi bualan orang ramai.

Dalam video tular itu, Anwar semasa berada di sebelah pembangkang membidas kerajaan dalam isu kenaikan OPR kerana mendakwa langkah itu akan membebankan rakyat yang sudah berdepan dengan peningkatan kos sara hidup.

Malah, orang ramai masih ingat bagaimana Anwar sebelum ini membidas kerajaan kerana hanya mementingkan dan mahu mengkayakan pihak bank apabila tidak menyekat kenaikan OPR.

Bagaimanapun, selepas menjadi kerajaan dan dilantik PMX, nampaknya Anwar juga masih gagal dalam menyekat kenaikan OPR dan memperlahankan inflasi yang terpaksa ditanggung rakyat ketika ini.

Sudahlah rakyat tidak dibenarkan membawa keluar wang mereka dalam Kumpulan Wang Simpanan Pekerja (KWSP), disuruh pula mereka mencagarkan akaun mereka untuk meminjam dengan bank.

Apakah PMX yang juga merangkap Menteri Kewangan memahami dan mengetahui apa yang sedang berlaku dengan kehidupan rakyat dibawah ketika ini?

Rakyat tidak mahu melihat sandiwara mahu pun wayang pergaduhan politik, mereka mahu kehidupan mereka dibela dan kos sara hidup diturunkan.

Pergaduhan politik antara Anwar dan Dr Mahathir sudah sepatutnya dinoktahkan kerana masa depan rakyat adalah lebih penting.


Permohonan injunksi Zahid terhadap Muhyiddin didengar 8 Ogos

Permohonan injunksi Datuk Seri Ahmad Zahid Hamidi bagi menghalang Tan Sri Muhyiddin Yassin daripada terus mengeluarkan kenyataan mengenai dakwaan dia meminta bantuan untuk menyelesaikan atau menangguhkan perbicaraan kes jenayah dihadapinya, akan didengar pada 8 Ogos.

Pendengaran permohonan injunksi sementara itu sepatutnya didengar hari ini, berkaitan kes saman fitnah difailkan Zahid terhadap Muhyiddin berhubung kenyataan dibuat bekas perdana menteri itu di perkarangan Pusat Pembelajaran Sentuhan Kasih Felda Tenggaroh 3 pada 16 Februari lalu ketika kempen Pilihan Raya Negeri Johor ke-15 di Mersing.

Memetik Bernama, Peguam Baharudeen Mohamed Ariff yang mewakili Zahid selaku plaintif ketika dihubungi berkata pendengaran itu dijadualkan semula kerana defendan (Muhyiddin) baharu memfailkan afidavit tambahan pada 6 Julai lalu.

Menurutnya mahkamah juga memerintahkan Zahid untuk memfailkan afidavit balasan sebelum atau pada 22 Julai ini.

“Pendengaran permohonan akan didengar pada 8 Ogos ini melalui aplikasi Zoom di hadapan Hakim Mahkamah Tinggi Datuk Rozana Ali Yusoff,” katanya.

Menerusi saman yang difailkan pada 4 April lepas, Ahli Parlimen Bagan Datuk itu memohon perintah injunksi secara ex-parte (sebelah pihak) supaya Muhyiddin atau wakilnya menarik balik kenyataan fitnah tersebut atau kenyataan fitnah serupa terhadapnya.

Plaintif juga memohon perintah injunksi sementara untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.

Turut diminta adalah perintah injunksi sementara bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil “Perikatan Nasional”, YouTube Astro AWANI dan KiniTV.

Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadam dan menghentikan penerbitan kenyataan fitnah berkenaan.

Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.

Beliau mendakwa kenyataan-kenyataan fitnah itu adalah palsu, bertujuan untuk menjatuhkan reputasi dan nama baiknya.

Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf tidak bersyarat secara bertulis di surat khabar yang akan ditentukan plaintif selain menuntut kos dan lain-lain perintah difikirkan sesuai oleh mahkamah.


Kemelut politik Sabah bukti UMNO tak pernah berubah, kata Wan Saiful

Datuk Wan Saiful Wan Jan menyifatkan kemelut politik yang berlaku di Sabah menunjukkan UMNO sebenarnya tidak pernah berubah dengan masih mahu berebut kuasa demi kepentingan peribadi.

Ketua Penerangan Bersatu itu berkata tindakan menarik sokongan terhadap kerajaan Gabungan Rakyat Sabah (GRS) itu mengulangi insiden sama yang dilakukan UMNO terhadap mantan Perdana Menteri Tan Sri Muhyiddin Yassin.

“Saya rasa ini adalah realiti sikap UMNO (pemimpinnya). Kita kena ingat semasa Tan Sri Muhyiddin Yassin dulu siapa yang buat kacau (tarik sokongan) kalau bukan UMNO.

“Di Sabah ketika ini, siapa yang tarik sokongan kalau bukan UMNO. Inilah realiti UMNO yang tidak menghormati perjanjian, rakus dalam merebut kuasa, namun kita harap penyelesaian terbaik akan dicapai,” katanya dipetik laporan BH hari ini.

Kemelut politik Sabah bergolak selepas Pengerusi Badan Perhubungan UMNO Negeri Datuk Seri Bung Moktar Radin membawa parti itu menarik sokongan terhadap kerajaan GRS dan Ketua Menteri Sabah Datuk Seri Hajiji Noor pada Jumaat lalu.

Bagaimanapun, Langkah Kinabalu itu dilihat pincang dn gagal apabila lima ADUN UMNO dan tujuh ADUN Pakatan Harapan (PH) kekal memberi sokongan kepada Hajiji.

Dalam perkembangan lain, Perdana Menteri Datuk Seri Anwar Ibrahim semalam mengadakan pertemuan dengan Hajiji dan juga Presiden UMNO, Datuk Seri Ahmad Zahid Hamidi.

Selepas pertemuan tersebut, Anwar menyatakan sokongan merestui agar Hajiji terus memimpin kerajaan negeri Sabah.

Sebelum ini juga, Zahid mengetuai beberapa Ahli Parlimen UMNO-Barisan Nasional (BN) menarik sokongan terhadap kerajaan Perikatan Nasional (PN) dipimpin Muhyiddin sehingga terpaksa meletak jawatan kemudiaannya.


Rekod lagi, dua hari berturut-turut

Negara sekali lagi mencatat rekod baharu jumlah jangkitan harian Covid-19 pada Jumaat (4 Mac 2022), tertinggi sejak rakyat Malaysia pertama disahkan positif virus SARS-CoV-2 yang berasal dari Wuhan, China, pada Januari 2020.

Tatkala kes aktif kembali melonjak melepasi 300,000, sebanyak 33,209 jangkitan baharu Covid-19 direkodkan di seluruh negara dalam tempoh 24 jam semalam, termasuk 441 kes import, menjadikan kumulatif positif sebanyak 3,561,766 kes, menurut data Kementerian Kesihatan (KKM).

Jangkitan harian tertinggi sebelum ini direkodkan pada Khamis, 24 Februari lalu iaitu sebanyak 32,070 kes, namun pecah apabila 32,467 kes baharu direkodkan pada Khamis lalu (3 Mac 2022).

Walaupun, kes terus melonjak tinggi KKM menyatakan ia tidak seteruk ketika kemuncak penularan varian Delta pada Julai dan Ogos tahun lalu, berdasarkan jumlah kemasukan ke hospital, ICU dan kadar kematian harian.

Berdasarkan statistik laman sesawang CovidNOW kendalian KKM yang dikemas kini pagi ini, seramai 26,352 pesakit telah sembuh semalam menjadikan kumulatif pulih sebanyak 3,223,650.

Sehingga kini sebanyak 305,010 kes aktif dilaporkan, meningkat berbanding 298,231 pada Khamis, dengan 292,696 pesakit menjalani kuarantin di rumah (286,097 Khamis); dan 3,442 ditempatkan di Pusat Kuarantin dan Rawatan Covid-19 Bersepadu (PKRC), turun sedikit berbanding 3,456 pada Khamis.

Seramai 8,524 pesakit pula dimasukkan ke hospital untuk rawatan lanjut, meningkat tiga hari berturut-turut berbanding 7,542 pada Selasa, 8,182 (Rabu), dan 8,322 (Khamis).

Sementara itu seramai 348 pesakit dirawat di unit rawatan rapi (ICU), turun lagi berbanding 355 pada Khamis dan 360 (Rabu). Jumlah ini termasuk 211 daripadanya yang memerlukan alat bantuan pernafasan, meningkat berbanding 208 pada Khamis dan 194 pada Rabu.

Data CovidNOW juga menunjukkan enam negeri merekodkan peningkatan kes harian, dengan Lembah Klang – Selangor, Kuala Lumpur dan Putrajaya – kembali menjadi titik panas penularan Covid-19 di Malaysia.

Jangkitan Covid-19 di Selangor semalam melonjak kepada 8,897 kes berbanding 8,053 pada Khamis, naik tiga hari berturut-turut, setelah merekodkan 6,494 pada Rabu dan 5,969 (Selasa).

Selangor kini merekodkan kumulatif positif sebanyak 979,047 kes dengan 888,379 pesakit telah sembuh, 10,230 kematian dan 80,438 kes aktif.

Daripada jumlah kes aktif itu seramai 78,516 pesakit menjalani kuarantin di rumah; 361 ditempatkan di PKRC; 1,511 dimasukkan ke hospital; dan 50 dirawat di ICU, dengan 34 daripadanya memerlukan alat bantuan pernafasan.

Sehingga Jumaat 4,799,005 atau 94.8 peratus populasi di Selangor telah lengkap menerima vaksin Covid-19, 5,042,691 atau 99.4 peratus menerima sekurang-kurangnya satu dos, dan 3,783,462 atau 89.4 peratus individu dewasa menerima dos penggalak.

Kuala Lumpur pula merekodkan 4,105 kes baharu berbanding 2,881 kes pada Khamis, diikuti Pulau Pinang (2,592 kes baharu, 2,488 Khamis); Johor (2,359 kes baharu, 1,979 Khamis); Sarawak (1,333 kes baharu, 1,206 Khamis); dan Putrajaya (187 kes baharu, 135 Khamis).

Pecahan kes Covid-19 mengikut negeri-negeri pada 4 Mac 2022.


Kes terowong Guan Eng: Pembelaan dakwa tiga saksi ‘tak cakap benar’

Pihak pembelaan dalam kes rasuah bekas Ketua Menteri Pulau Pinang Lim Guan Eng berhubung projek terowong dasar laut hari ini (17 Januari 2023) mendakwa tiga saksi pendakwaan memberikan keterangan “tidak benar” yang dikaitkan dengan perbicaraan yang sedang berjalan dengan satu lagi kes mahkamah yang keputusannya telah dibuat.

Peguam bela Gobind Singh Deo memberitahu Mahkamah Sesyen Kuala Lumpur bagaimana ketiga-tiga saksi – iaitu Pengarah Consortium Zenith Construction Sdn Bhd (CZCSB) Datuk Zarul Ahmad Mohd Zulkifli dan dua rakannya, Ibrahim Sahari dan Azli Adam – telah memberi keterangan mahkamah yang membebaskan Guan Eng daripada menerima RM2 juta dalam bentuk rasuah.

Gobind berkata ketiga-tiga saksi itu telah dipanggil memberi keterangan di Mahkamah Sesyen Shah Alam berhubung kes penipuan RM19 juta terhadap ahli perniagaan Datuk Seri G Gnanaraja.

Gnanaraja dituduh atas dakwaan memperdaya Zarul Ahmad supaya mempercayai bahawa dia boleh membantunya menutup siasatan Suruhanjaya Pencegahan Rasuah Malaysia (SPRM) terhadap Zarul Ahmad, yang dikaitkan dengan projek dasar laut yang sama.

Gobind sebelum ini meminta mahkamah sama ada dia boleh memainkan dua rakaman video keterangan saksi di Shah Alam, sambil menyatakan bahawa perbualan WhatsApp antara Gnanaraja dan Zarul Ahmad juga akan menunjukkan bukti jelas saksi berbohong di mahkamah.

“Dalam kes di Shah Alam, mereka memberikan keterangan berbeza. Mereka mengatakan ‘coklat’ dalam kes ini (di Kuala Lumpur) ditujukan untuk Lim Guan Eng tetapi di Shah Alam mereka berkata ia bukan untuk Lim Guan Eng,” kata Gobind.

Sebelum ini, Zarul Ahmad memberi keterangan bagaimana istilah seperti ‘coklat’ digunakan untuk merujuk kepada rasuah wang tunai yang didakwa diberikan kepada Lim dan bagaimana sejumlah RM2 juta diberikan kepada Gnanaraja untuk disimpan semasa mesyuarat di Hotel Eastin, Petaling Jaya pada Ogos 2017.

Semakan di laman web SPRM mendapati Gnanaraja dikenakan denda RM230,000 atas pertuduhan mengikut Seksyen 218 (1)(A) Akta Syarikat 2016, pada 23 Disember 2020. Pertuduhan itu adalah alternatif pengakuan bersalahnya dan bukan pertuduhan menipu.

Timbalan Pendakwa Raya Datuk Wan Shaharuddin Wan Ladin bangun membantah permintaan Gobind, sambil berhujah pihak pembelaan cuba memburukkan tiga saksi yang disebutkan di atas kerana mereka tidak hadir di mahkamah.

Wan Shaharuddin juga membantah percubaan pihak pembelaan untuk mendapatkan afidavit mahkamah yang disediakan untuk kes Shah Alam, yang mengandungi perbualan WhatsApp antara Zarul Ahmad dan Gnanaraja.

Beliau menegaskan perbualan WhatsApp tidak relevan dengan kes semasa terhadap Lim, yang menyebabkan Gobind mengecam pihak pendakwaan kerana cuba menangguhkan perbicaraan berhubung keengganan mereka mengemukakan dokumen itu walaupun perintah mahkamah dikeluarkan pada September tahun lepas.

“Tetapi Yang Arif, apa yang paling memeranjatkan ialah maklum balas untuk kami membuat permohonan. Tetapi mengapa kita perlu membuat permohonan?

“Tidak perlu permohonan kerana ada perintah mahkamah. Saya meminta arahan daripada mahkamah tetapi mereka belum memberikannya kepada kami,” kata Gobind.

Wan Shaharuddin menjawab bahawa permohonan rasmi masih perlu kerana dokumen yang dicari bukan sebahagian daripada perbicaraan yang sedang dijalankan dan bebanan terletak pada pihak pembelaan untuk menunjukkan kaitannya.

Terdahulu, pegawai penyiasat jabatan forensik SPRM Wan Mohd Firdaus Wan Yusof, dipanggil semula untuk pemeriksaan balas oleh pihak pembelaan berhubung kebenaran perbualan WhatsApp antara Zarul Ahmad dan Gnanaraja.

Wan Mohd Firdaus, yang juga saksi pendakwaan kelapan, bagaimanapun berkata beliau tidak mengetahui kandungan perbualan WhatsApp antara Zarul Ahmad dan Gnanaraja yang didakwa membebaskan Lim kerana pertukaran perbualan itu tidak dihasilkan secara keseluruhan semasa perbicaraan sedang berjalan.

Lim, 61, menghadapi pertuduhan pindaan menggunakan jawatannya sebagai ketua menteri Pulau Pinang untuk meminta rasuah RM3.3 juta sebagai dorongan untuk membantu pemilik Konsortium Zenith BUCG Sdn Bhd (CZBUCG), Zarul Ahmad, mendapatkan projek bernilai RM6, 341,383,702.

Dalam pertuduhan pindaan kedua, Lim didakwa meminta rasuah sebanyak 10 peratus daripada keuntungan daripada syarikat itu sebagai suapan untuk mendapatkan projek itu.

Lim, yang merupakan bekas Setiausaha Agung DAP, menghadapi dua lagi pertuduhan menyebabkan dua bidang tanah bernilai RM208.8 juta, milik kerajaan Pulau Pinang, dilupuskan kepada dua syarikat yang dikaitkan dengan projek terowong dasar laut negeri itu.

Perbicaraan bersambung esok.


Akibat pandemik Covid-19, 55 hotel terpaksa ditutup

Sebanyak 55 hotel ditutup sepenuhnya manakala 86 hotel ditutup sementara dari Mac 2020 hingga kini akibat pandemik Covid-19, persidangan Dewan Negara diberitahu hari ini.

Menurut laporan Bernama, Timbalan Menteri Pelancongan, Seni dan Budaya (MOTAC) Datuk Seri Dr Santhara Kumar berkata hotel-hotel itu adalah hotel yang berdaftar dengan Persatuan Hotel Malaysia (MAH) dan diiktiraf oleh MOTAC.

Beliau berkata berikutan penutupan sepenuhnya dan sementara hotel-hotel terlibat, dianggarkan lebih 8,000 pekerja sektor perhotelan dibuang kerja.

“Bagi menghidupkan semula aktiviti pelancongan dan kelangsungan pekerjaan sektor ini, pelbagai bantuan telah disediakan secara langsung menerusi pakej rangsangan ekonomi antaranya Pakej Perlindungan Rakyat dan Pemulihan Ekonomi (PEMULIH) serta Program Strategik Memperkasa Rakyat dan Ekonomi (PEMERKASA) contohnya bantuan kewangan secara one-off (sekali beri) kepada penggiat industri.

“Bantuan-bantuan lain seperti pelanjutan diskaun bil elektrik kepada penggiat industri, pengusaha hotel, pengendali taman tema dan sebagainya sehingga 31 Dis ini, pengecualian cukai pelancongan dan cukai perkhidmatan serta penangguhan pembayaran ansuran cukai dan skim subsidi upah,” katanya di Dewan Negara.

Beliau menjawab soalan tambahan Senator Datuk Jefridin Atan berhubung jumlah hotel di negara ini yang terpaksa menutup operasi atau gulung tikar akibat pandemik Covid-19 dan bantuan yang diberikan MOTAC kepada pengusaha-pengusaha terlibat.

Dalam pada itu, Santhara berkata sebanyak RM30 juta diperuntukkan bagi tujuan penyelenggaraan kemudahan atau infrastruktur pelancongan dengan 89 projek sedang dilaksanakan di bawah peruntukan itu di seluruh negara sehingga kini.

Selain itu, beliau berkata melalui Belanjawan 2021, MOTAC juga diperuntukkan RM20 juta bagi menambah baik infrastruktur dan mempergiat promosi Kampung-kampung Budaya di empat negeri iaitu Terengganu, Melaka, Sarawak dan Negeri Sembilan.

“Secara umumnya, MOTAC sentiasa bekerjasama rapat dengan kerajaan negeri dalam memastikan pembangunan pelancongan sentiasa ditambah baik. Ini bagi membolehkannya menjadi tarikan kepada pelancong sekali gus menyumbang kepada peningkatan ekonomi penduduk setempat.

“Projek penyelenggaraan dan naik taraf juga telah dilaksanakan di kawasan tumpuan utama dan popular bagi memastikan ketersediaan infrastruktur pelancongan di tahap yang optimum serta selamat dikunjung menjelang pembukaan sektor pelancongan kelak,” katanya.